Jangan hukum bayi yang tidak bersalah

JITRA, 22 April - Wanita terutama remaja yang terlanjur dan mengandung dinasihatkan tidak mengambil keputusan membuang bayi mereka. Sebaliknya menggunakan akal yang waras untuk mencari jalan penyelesaian terbaik demi masa depan bayi yang dilahirkan. Exco Pembangunan Wanita, Keluarga dan Masyarakat dan Kebajikan negeri Kedah Datuk Halimaton Saadiah Saad berkata, meskipun kes pembuangan bayi di negeri itu tidak begitu serius namun masyarakat setempat yang mengetahui adanya kes-kes seumpama itu diminta segera melaporkannya. Menurutnya di Kedah, diwujudkan Wanita Anti Keganasan (WAJA) yang dianggotai pelbagai gabungan Badan Bukan Kerajaan NGO yang menjadi mata dan telinga di kampung-kampung dan dikawasan bandar bagi menyalurkan maklumat. Sekiranya terdapat maklumat dan mengesan kes-kes tersebut WAJA akan memberikan kaunseling dan menempatkan mereka di rumah-rumah perlindungan yang diurus selia oleh Jabatan Kebajikan Masyarakat (JKM).

(Halimaton bercakap kepada RTM selepas merasmikanProgram Pendidikan Seri dan Pemberian Kit Kebersihan Asas Wanita)

"Kak Ton harap kesilapan yang mereka buat itu tidak berulang kembali dan Insyaallah dengan gandingan skuad WAJA ini harap kita akan dapat membantulah mereka-mereka yang telah terbabas ni," kata Halimaton di sini.


Aidilfitri: Tiket bas ekspres Konsortium E-Mutiara ke semua destinasi di Semenanjung hampir licin

GUA MUSANG, 22 April - Tiket bas ekspres Konsortium E-Mutiara Berhad (E-Mutiara) ke semua destinasi di Semenanjung bersempena sambutan Hari Raya Aidilfitri laris terjual hampir 100%. Pengerusi Eksekutifnya, Che Ibrahim Che Ismail berkata, kurang dua minggu umat Islam bakal menyambut Hari Raya Aidilfitri dalam Fasa Peralihan ke Endemik, sambutan hangat diterima daripada penduduk di luar Kelantan terutamanya bagi perjalanan Lembah Klang ke Kota Bharu.  Menurutnya, operasi bas ekspres pada musim perayaan melibatkan 120 perjalanan sehari berbanding hanya 90 sehari pada hari biasa.

(Che Ibrahim ditemui pemberita di Majlis Penyampaian Zakat kepada 300 asnaf di Hentian Gua Musang)

"Alhamdulillah setakat ini sambutan amat menggalakkan untuk balik berhari raya menggunakan bas ekspres. Jadi sekali lagilah saya mengucapkan ribuan terima kasih kepada pihak kerajaan kerana dengan ini Ekspres Mutiara dapat bergerak dengan lebih pantas."Jadi syukur alhamdulillah sambutannya amat menggalakkan. Setakat ini jualan tiket sudah hampir 100%. Ada sedikit lagi saki baki yang mungkin kita buat tambahan yang macam saya kata tadilah lebih kurang 30 perjalanan lagi," katanya ketika ditemui pemberita di Majlis Penyampaian Zakat kepada 300 asnaf di Hentian Gua Musang.Hadir sama, Pengarah Urusan GM Station Sdn. Bhd, Naemah Ya'akob.  Che Ibrahim turut berterima kasih kepada kerajaan apabila memberi kelonggaran rentas negeri bersempena Hari Raya Aidilfitri ini menyebabkan perantau memilih pengangkutan bas untuk pulang ke kampung halaman.  Katanya, sebanyak 70 buah bas akan beroperasi sepanjang musim perayaan termasuk bagi laluan Kuala Lumpur - Kota Bharu, Kota Bharu - Johor, Kota Bharu - Pulau Pinang dan Kota Bharu-Kedah.


Sindiket pinjaman wang tanpa lesen terbongkar, enam individu ditahan

KUALA LUMPUR, 22 April- Enam lelaki berumur 24 hingga 31 tahun ditahan Polis Johor dalam serbuan di Menara KL, Jalan Klang Lama, Kuala Lumpur kerana disyaki terlibat sindiket pinjaman wang tanpa lesen pada pukul 11.30 pagi kelmarin.  Ketua Jabatan Siasatan Jenayah Johor, SAC Shahurinain Jais berkata sindiket ini telah menjalankan kegiatan berkenaan sejak dua tahun lalu dengan menawarkan pinjaman sehingga RM20,000.  Sindiket itu menyewa ruang pejabat untuk dijadikan pusat panggilan dan berselindung disebalik syarikat pembinaan bagi mengaburi mata pihak berkuasa.  23 telefon bimbit pelbagai jenama, 13 kad sim, sembilan kad ATM, 14 set perjanjian pinjaman dan empat buah buku senarai peminjam dirampas.  Kes disiasat mengikut Seksyen 436 Kanun Keseksaan dan Seksyen 5(2) Akta Pemberi Pinjaman Wang 1951.

(Hasil rampasan PDRM terhadap sindiket pinjaman wang tanpa lesen tersebut)


Yang di-Pertuan Agong dan Raja Permaisuri berangkat tiba di Melaka

BATU BERENDAM, 22 April- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berangkat tiba di Lapangan Terbang Antarabangsa Melaka (LTAM), Batu Berendam hari ini bagi memulakan lawatan dua hari ke Melaka.  Keberangkatan tiba Seri Paduka berdua menggunakan pesawat khas kira-kira 11.25 pagi disambut Yang Dipertua Negeri, Tun Mohd Ali Mohd Rustam dan isteri, Toh Puan Asmah Ab Rahman.  Turut hadir, Ketua Menteri, Datuk Seri Sulaiman Md Ali dan isteri ,Datin Seri Munira M.Yusop.  Hadir sama, Speaker Dewan Undangan Negeri Melaka, Datuk Wira Haji Ibrahim Durum, Setiausaha Kerajaan Negeri Melaka, Datuk Zaidi Johari dan EXCO Kanan, EXCO Pelaburan, Perindustrian dan Pembangunan Usahawan, Datuk Seri Ab Rauf Yusoh.

Pada sebelah tengah hari ini, Al-Sultan Abdullah dijadual berkenan berangkat menunaikan solat Jumaat di Masjid Selat, Melaka. Seri Paduka berdua kemudiannya dijadualkan berkenan mencemar duli mengunjungi Bazar Ramadan Peringgit sebelum menghadiri Majlis Berbuka Puasa bersama rakyat di Masjid Al-Azim.  Pada keesokan hari, Baginda dijadualkan berkenan hadir ke Majlis mengadap Ahli-ahli Majlis Agama Islam Melaka di Bandar Hilir.


Cari daun palas, suami isteri sesat 12 jam dalam hutan tidak temui jalan keluar

SETIU. 22 April - Sesat selama lebih 12 jam dalam hutan, pasangan suami isteri ditemukan selamat selepas dilaporkan sesat di Hutan Hulu Kekabu, di sini ketika keluar dari rumah untuk mencari daun palas, pada Khamis.Ketua Balai Bomba dan Penyelamat (BBP) Setiu, Penolong Penguasa Bomba Mohd Razli Rapiae berkata, mangsa, Musa Sulaiman, 60 dan isterinya, Tuan Rodiah Tuan Soh, 50, keluar dari rumah sekitar pukul 9 pagi."Kedua-dua mangsa ditemukan pukul 1.05 pagi pada Jumaat dalam keadaan keletihan dan lapar pada jarak 5 kilometer (km) dari Pusat Kawalan Bomba (PKB) yang dibuka berdekatan lokasi berkenaan," katanya.Mohd Razli berkata, pihaknya menerima panggilan mengenai kejadian itu pukul 9.22 malam sebelum segera mengerahkan anggota ke lokasi kejadian.Katanya, usaha pencarian mangsa dibantu seramai 56 anggota penyelamat terdiri daripada bomba, polis, Angkatan Pertahanan Awam (APM), pejabat hutan serta penduduk kampung.

(Pasangan suami isteri itu berjaya ditemui pukul 1.05 oleh anggota bomba dan orang kampung)

"Usaha pencarian mangsa telah dimulakan oleh penduduk kampung pada pukul 6 petang di sekitar kawasan hutan itu selepas memaklumkan kepada ahli keluarga tidak menemui jalan keluar dari hutan itu."Bagaimanapun mangsa masih belum ditemui dan keluarga membuat laporan polis sekitar jam 7.45 malam," katanya.Difahamkan mangsa merupakan penduduk tempatan yang sudah biasa mencari daun palas di lokasi itu sebelum ini."Sudah jadi kelaziman bagi pasangan suami isteri ini mencari daun palas di kawasan hutan ini untuk kegunaan selain diagihkan kepada jiran terdekat."Bagaimanapun, kali ini mereka memberitahu tidak berjaya menjejaki jalan masuk untuk keluar dari kawasan hutan tersebut," katanya.Kedua-dua mangsa dibawa ke Hospital Setiu menggunakan jentera Unit Bantuan Perkhidmatan Kecemasan (EMRS).


OP Selamat Aidilfitri penguatkuasaan trafik lebih tegas - JSPT

KUALA LUMPUR, 22 April  - Op Selamat bersempena Aidilfitri yang akan dilaksanakan selama 10 hari bermula 29 April ini bakal menyaksikan penguatkuasaan trafik yang lebih ketat.Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mat Kasim Karim berkata, beberapa lokasi strategik terutama lokasi kerap berlaku kemalangan bakal jadi tumpuan.

"Tindakan lebih tegas menanti pesalah trafik."Langkah itu dibuat bagi memastikan keselamatan semua pengguna jalan raya. Ia selari dengan tema operasi kali ini iaitu Rumah Selamat, Selamat Sampai ke Destinasi," kata Mat KasimMenurut beliau, kerjasama turut dijalin dengan Jabatan Pencegahan Jenayah dan Keselamatan Komuniti bagi memastikan keselamatan harta benda dan kediaman ketika musim perayaan.


Jelajah Ramadan Sedekad: NEGERIfm dan rakan strategik santuni asnaf

SEREMBAN, 22 April- Jelajah Ramadan Sedekad diteruskan di Negeri Sembilan dengan menyantuni golongan asnaf.  NEGERIfm bersama-sama rakan strategik antaranya, KTM Berhad, Majlis Agama Islam Negeri Sembilan, Majlis Bandar Raya Seremban serta Pertubuhan Seremban Prihatin bersama-sama menyantuni golongan asnaf di stesen KTMB Seremban.  Menggunakan pendekatan merakyatkan RTM, sebanyak 300 pek makanan diedarkan kepada pengguna perkhidmatan komuter KTMB, selain bakul makanan yang disumbangkan kepada 30 asnaf.

(300 pek makanan diedarkan kepada pengguna perkhidmatan komuter KTMB Seremban)

Timbalan Ketua Pengarah Penyiaran Strategik, Datuk Saidatu Akhma Hassan berkata, pendekatan bagi Jelajah Ramadan Sedekad edisi NEGERIfm ini mencapai matlamat dengan cara pelaksanaan dan kerjasama yang diterima daripada rakan strategik. "Saya merasakan Program Jelajah Ramadan sempena sedekad Jelajah Ramadan RTM yang telah dilaksanakan oleh NEGERIfm mencapai matlamat berkonsepkan merakyatkan perkhidmatan dimana kita berpeluang untuk menyantuni mereka kurang bernasib baik dan mendekati penumpang yang menggunakan perkhidmatan komuter,"katanya.

(Timbalan Ketua Pengarah Penyiaran Strategik, Datuk Saidatu Akhma Hassan)

Sementara itu, Pengarah Jabatan Penyiaran Negeri Sembilan, Kamal Roslim berkata, Jelajah Ramadan pada kali ini mendekati komuniti dengan menampilkan stesen NEGERIfm sebagai medium perantara penyampaian maklumat yang sahih dan tepat di samping menyantuni golongan yang memerlukan."Kita dapat membantu mereka yang kurang bernasib baik di bulan Ramadan ini disamping itu mendekatkan orang ramai dengan stesen negeri dimana kami membawa mereka kepada tujuan utama kita sebagai fungsi kita sebagai stesen negeri, menjadi penyampai maklumat jadi mereka dengar dan faham apa yang disalurkan disitu," kata Kamal.


UUM sumbang zakat lebih RM470,000

SINTOK, 22 April  - Zakat berjumlah RM471,600 disumbangkan Universiti Utara Malaysia (UUM) untuk diagihkan kepada golongan asnaf bagi menyambut Hari Raya Aidilfitri yang bakal menjelang tiba tidak lama lagi. Agihan itu melibatkan seramai 1,827 orang penerima. Naib Canselor, Profesor Dr Haim Hilman Abdullah berkata, lebih RM340,000 akan digunakan untuk membantu pelajar UUM yang termasuk dalam golongan asnaf. Kategori asnaf yang menerima sumbangan zakat itu ialah Rumah Kebajikan Anak Yatim UUM, pelajar UUM melibatkan bantuan sara hidup, kakitangan UUM melibatkan yuran persekolahan anak, dan kakitangan UUM melibatkan perubatan staf, anak dan anak berstatus OKU serta komuniti setempat.  Antara penerima ialah lapan orang anak yatim dari Rumah Kebajikan Anak Yatim UUM, 1,539 pelajar UUM dan kakitangan UUM untuk membiayai yuran persekolahan 209 anak.

(Profesor Dr Haim Hilman ditemui selepas Majlis Iftar Perdana UUM di Masjid Sultan Badlishah, UUM Sintok)

"Alhamdulillah ini adalah satu komitmen yang mana kita rasakan gembira menjadi sebahagian daripada usaha murni ini. Allah pilih UUM untuk menjadi saksi dan bukti bahawa kita hari ini dapat menyempurnakan tanggungjawab kita kepada mereka yang memerlukan," kata Dr Haim Hilman kepada pemberita selepas Majlis Iftar Perdana UUM di Masjid Sultan Badlishah, UUM Sintok.

Pada majlis itu, 60 bakul Ramadan disampaikan kepada kakitangan UUM dan masyarakat setempat terdiri daripada balu yang mempunyai tanggungan anak yatim. Bingkisan Ramadan turut diserahkan kepada 100 pelajar daripada kategori B 40, sumbangan baju raya dengan kerjasama Jakel Cawangan Alor Setar kepada 30 penerima terdiri daripada lapan anak yatim dari Rumah Kebajikan Anak Yatim UUM dan 22 pelajar asnaf UUM.  Sebagai tanda prihatin, pihak UUM juga menyampaikan sumbangan berjumlah RM20,000 kepada kakitangan Pusat Kesihatan Universiti, Nurul Syawanie Saidin yang menghidap kanser kelenjar limfoma Hodgkin. Penyerahan cek cura atau “mock cheque” disampaikan kepada suaminya, Muhammad Parli Abu Hassan. Hadir sama, Ketua Pegawai Eksekutif Lembaga Zakat Negeri Kedah, Dato’ Syeikh Zakaria Othman dan wakil NNZA Textile Sdn. Bhd. (operator Jakel Trading Sdn. Bhd. Cawangan Alor Setar), Mohd Zamri Anuar.


Projek pembangunan rakyat wajar diteruskan, atasi kepentingan politik

KUALA LUMPUR, 22 April- Projek berkepentingan rakyat tidak wajar dibatalkan meskipun berlaku pertukaran kerajaan.Tegas Pengerusi Perbadanan PR1MA Malaysia (PR1MA), Datuk Dr. Fathul Bari Mat Jahya, tindakan sedemikian hanya akan merugikan semua pihak terlibat.Beliau berkata sebahagian projek yang kembali diteruskan selepas diumum dibatalkan memberi implikasi kos dan masa."Projek-projek yang sifatnya rakyat 'centric' yang tiada justifikasi kukuh pembatalannya maka jangan dibatalkan meski pertukaran kerajaan, menteri, Perdana Menteri dan Ini kita hadapi, kelewatan dan sebagainya," katanya.Sebelum ini, PR1MA membuat bayaran balik RM1,000,000 kepada pembeli selepas tiga projeknya dibatalkan.Mengulas lanjut beliau turut memaklumkan sebanyak 33 projek ‘sakit’ PR1MA telah dibatalkan kerajaan Pakatan Harapan (PH) tiga tahun lalu dan ia amat memeningkan dan membebankan pihaknya.Katanya, apabila dibatalkan dasarnya oleh kerajaan, pihak kontraktor menghantar tuntutan ganti rugi bagi kos-kos bahan dan buruh yang sudah dihabiskan bagi membangunkan projek berkenaan.“Pihak kami terpaksa teliti setiap tuntutan, perkembangan projek satu persatu, ia fasa cukup getir sehingga ada beberapa kes saman menyaman berlaku, kes jadi panjang lagi. Satu proses yang panjang dan tak menjana pendapatan.“Pembatalan ini membabitkan kos yang banyak hingga ratusan juta ringgit untuk menjelaskan tuntutan dan segala kos kesan daripada keputusan itu,” katanya pada sidang media pada Majlis Ihya Ramadan PR1MA di ibu negara malam tadi.Majlis itu turut menyaksikan PR1MA memeterai memorandum persefahaman (MoU) dengan Universiti Islam Antarabangsa Malaysia (UIAM) bagi meneroka penubuhan PR1MA Chair.Antara tujuan MoU ini ialah untuk menyelaraskan inisiatif pengajian lanjutan kakitangan PR1MA dalam program ijazah sarjana muda, ijazah sarjana dan kedoktoran UIAM, menggalakkan penyelidikan dan kajian khusus dalam bidang yang akan memberi manfaat kepada perkembangan program PR1MA, serta kerjasama dalam penerbitan dan penganjuran program akademik.

(PR1MA memeterai MoU dengan UIAM bagi meneroka penubuhan PR1MA Chair)


Melaka peruntuk RM450,000 baik pulih, bina rumah percuma sepanjang 2021

(Datuk Seri Sulaiman menyempurnakan simbolik penyerahan kunci rumah kepada sebuah keluarga di Kampung Stulang Daeng, Bukit Rambai)

BUKIT RAMBAI, 22 April - Sebanyak 27 unit rumah telah dibaik pulih dan dibina baharu menerusi program pemberian rumah percuma kepada golongan memerlukan di negeri ini sepanjang tahun 2021.Ketua Menteri Datuk Seri Utama Sulaiman Md Ali berkata, Melaka Rumahku merupakan tanggungjawab sosial korporat (CSR) Lembaga Perumahan Melaka (LPM) yang memberi kehidupan baharu buat keluarga asnaf di negeri ini.“Peruntukan sebanyak RM450,000 telah dibelanjakan LPM bagi membaiki sebanyak 22 unit rumah dan lima rumah telah dibina baharu di negeri sepanjang tahun lalu.“Program Melaka Rumahku akan menawarkan sebuah unit rumah kepada keluarga memerlukan dengan tiga bilik tidur, satu bilik air, ruang tamu dan dapur,” katanya.

(Datuk Seri Utama Sulaiman berkata ketika ditemui pemberita selepas menyerahkan kunci rumah kepada sebuah keluarga di Kampung Stulang Daeng, Bukit Rambai)

Beliau bercakap dalam sidang media selepas penyerahan kunci rumah kepada sebuah keluarga di Kampung Stulang Daeng, Bukit Rambai, di sini petang semalam.

Sulaiman berkata, program Melaka Rumahku turut diteruskan tahun ini dengan sebanyak tiga unit rumah telah dibina sejak awal tahun lalu.“Program CSR pertama telah diadakan pada 8 Januari lalu di Dewan Undangan Negeri (DUN) Durian Tunggal, diikuti pada 15 Januari di DUN Lendu.“Bagi yang ketiga ini ia melibatkan DUN Klebang telah berjaya dibina dengan peruntukan sebanyak RM50,000 bagi pembinaan sebuah rumah yang dilengkapi lantai jubin dan siling plaster,” katanya.


Mangsa ribut di Perlis, terima bantuan baiki kediaman yang rosak

KUALA PERLIS, 22 April- Seramai lapan mangsa ribut, masing-masing menerima bantuan RM2,280 daripada Jabatan Kebajikan Masyarakat (JKM) Negeri Perlis.Ia bagi membaiki kediaman yang rosak akibat ribut yang berlaku pada 7 April lalu.

(Kejadian ribut pada 7 April lalu yang memusnahkan kediaman penduduk)

Menurut Pengarah JKM Negeri, Mohammad Hazam Ismail, nilai kerosakan dalam kejadian tersebut ialah antara RM50 hingga RM500. "Sebelum ini, penilaian kerosakan dan pentaksiran kerugian dibuat oleh pihak JKM Negeri bersama Angkatan Pertahanan Awam dan Majlis Agama Islam dan Adat Istiadat Melayu Perlis (MAIPs).  "Bantuan yang disalurkan ini diharap dapat membantu menyegerakan pembaikan rumah penduduk terlibat, khususnya menjelang sambutan Aidilfitri," katanya. Beliau ditemui pemberita selepas menghadiri Program Perlis Pahadoi penyerahan sumbangan Kerajaan Negeri kepada mangsa ribut di Kuala Perlis.Sumbangan disampaikan Exco Kebajikan dan Bantuan Bencana Negeri, Ruzaini Rais.


Hampir 3 juta baucar PTV ditebus setakat ini -LIAM

KUALA LUMPUR, 21 April - Program Baucar Perlindungan Tenang (PTV), inisiatif nasional yang dilancarkan oleh kerajaan pada September tahun lepas dengan kerjasama penyedia insurans dan takaful, mencatatkan keputusan yang baik dengan 2.9 juta baucar telah ditebus untuk membeli produk insurans setakat ini.

Ketua Pegawai Eksekutif Persatuan Insurans Hayat Malaysia (LIAM) Mark O’Dell berkata baucar tersebut yang bertujuan untuk meluaskan perlindungan sosial bagi kumpulan berpendapatan rendah, bernilai RM1.75 juta.

“Menurut pangkalan data, jumlah mereka yang layak kira-kira lapan juta. Oleh itu, 2.9 juta daripada lapan juta dalam tempoh tujuh bulan adalah amat baik.

“Program ini berjalan dengan baik -- lebih kukuh daripada yang kami jangkakan,” katanya .

Program PTV dijangka memberi bantuan kewangan kepada kira-kira 8.4 juta penerima Bantuan Prihatin Rakyat.

(Ketua Pegawai Eksekutif Persatuan Insurans Hayat Malaysia (LIAM) Mark O’Dell)


KPLB peruntuk RM24.8 juta perkasa 24,000 peserta FELCRA di Pahang

LIPIS, 22 April- Kementerian Pembangunan Luar Bandar (KPLB) memperuntukkan RM24.8 juta kepada Felcra Berhad bagi melaksanakan aktiviti pembangunan bertujuan memperkasakan 24,000 pesertanya di Pahang.

Timbalan Menterinya Datuk Seri Abdul Rahman Mohamad berkata peruntukan di bawah ‘Rolling Plan’ Rancangan Malaysia Ke-12 itu, akan memfokus kepada usaha merapatkan jurang pendapatan antara bandar dan luar bandar.

“Selain itu, tumpuan juga akan diberikan kepada meluaskan kemudahan infrastruktur asas termasuk ameniti sosial, pembangunan modal insan dan meningkatkan kadar pendapatan warga luar bandar.

“KPLB menyokong pelaksanaan lebih banyak projek pembangunan berimpak tinggi di setiap projek Felcra, untuk manfaat peserta dan masyarakat di sekelilingnya,” katanya.

Abdul Rahman yang juga Ahli Parlimen Lipis berkata demikian pada sidang media selepas menghadiri Majlis Iftar Warga Felcra Berhad Kawasan Sungai Temau di Dewan Besar Felcra Berhad, Sungai Temau .

Turut hadir Ketua Pegawai Eksekutif Kumpulan Felcra Berhad Datuk Mat Roni Zakaria dan Ahli Dewan Undangan Negeri (ADUN) Padang Tengku Datuk Mustapa Long.

Komitmen Felcra Berhad juga menurut Abdul Rahman, telah mengubah landskap pembangunan luar bandar menerusi peningkatan taraf hidup dan pendapatan penduduk, melalui aktiviti pembangunan tanah.

Sehingga Mac lepas, Felcra Berhad berjaya memajukan 224,130 hektar ladang bagi pihak 107,000 peserta merangkumi 1,049 Projek Penyatuan dan Pemulihan, serta 33,145 hektar estet milik syarikat Felcra Berhad.

Di Pahang, ia melibatkan 298 projek dengan luas keseluruhan ladang yang dibangunkan melebihi 52,000 hektar.-BERNAMA

(Datuk Seri Abdul Rahman Mohamad menyerahkan replika cek Peruntukan Geran Pembangunan Kerajaan Rolling Plan (RP) 2 Rancangan Malaysia Ke-12 (RMK-12) FELCRA Berhad bernilai RM1,908,696.72 kepada Ketua Peserta FELCRA Kawasan Sungai Temau Wan Hassan Wan Mohamed. /BERNAMA)


424 daripada 528 tahanan Rohingya sudah ditahan - Hamzah

(Menteri Dalam Negeri Datuk Seri Hamzah Zainudin)

SEPANG, 21 April- Setakat 7 malam tadi, 424 daripada 528 tahanan etnik Rohingya yang melarikan diri,dari Depot Tahanan Imigresen Sungai Bakap semalam. sudah ditahan semula.Menteri Dalam Negeri Datuk Seri Hamzah Zainudin berkata seramai 104 tahanan etnik Rohingya masih diburu.Hamzah berkata mereka merupakan tahanan tempoh yang lama iaitu lebih dua tahun kerana proses penghantaran tidak dapat dilakukan berikutan kerajaan Myanmar tidak menerima dan mengiktiraf status kerakyatan mereka.Beliau berkata, ketika ini Malaysia tidak dapat menghantar pulang PATI terbabit ke Myanmar kerana kerajaan negara itu tidak mengiktiraf pelarian Rohingya sebagai warganegaranya."Kalau nak menghantar balik, nak hantar balik mana?  Ini jadi masalah kepada kita."Kita tahan mereka, mereka nak bebas dan sebagainya jadi itu yang menyebabkan mereka cuba nak lari dan akhirnya mereka pecahkan pintu-pintu tertentu," katanya kepada pemberita selepas menghadiri majlis penerapan nilai-nilai murni di sini hari ini.Dalam kejadian awal pagi semalam, seramai 528 tahanan etnik Rohingya meloloskan diri dari Depot Tahanan Imigresen Sungai Bakap dan enam daripada mereka maut dilanggar kenderaan semasa melintasi jalan di Kilometer 168 Lebuh Raya Utara Selatan berhampiran Jawi, Nibong Tebal.Sementara itu, memetik laporan Bernama, dalam perkembangan lain, Hamzah yang juga Setiausaha Agung Perikatan Nasional (PN) menafikan  gabungan itu mengadakan perbincangan untuk menjatuhkan beberapa pemimpin politik.Hamzah berkata pertemuan antara pemimpin politik dalam PN adalah perkara biasa.

(Menteri Dalam Negeri Datuk Seri Hamzah Zainudin berkata seramai 104 tahanan etnik Rohingya masih diburu/FOTO FAIL)

"Dia (Naib Presiden PAS Datuk Seri Dr Ahmad Samsuri Mokhtar) datang jumpa saya betul ada sebab, dalam PN pun sudah tentu kita jumpa rakan-rakan kita terutama nak bincang post-mortem pilihan raya dan sebagainya."Jadi, saya sebenarnya kalau orang tanya saya betul ke PN mesyuarat nak jatuhkan sesiapa? Betul lah (Ahmad Samsuri) kata itu (dokumen) ‘sampah’ kerana tidak ada langsung perbincangan," katanya.Ahmad Samsuri yang juga Menteri Besar Terengganu sebelum ini menegaskan dokumen yang tular menerusi media sosial baru-baru ini sebagai palsu dan ‘sampah’ serta ia direka pihak tertentu bagi mencemarkan imej PAS.Media melaporkan antara kandungan dalam dokumen itu menyebut beberapa pelan atau gerak kerja untuk menjatuhkan UMNO dan Barisan Nasional.


MAFI peruntuk RM9.3 juta bantu pesawah terjejas banjir

ALOR SETAR, 22 April - Kementerian Pertanian dan Industri Makanan (MAFI) memperuntukkan RM9.93 juta bagi membantu 6,887 pesawah di seluruh kawasan Lembaga Kemajuan Pertanian Muda (MADA), yang terjejas banjir serta kejadian padi rebah pada September dan November lepas.

MADA dalam satu kenyataan memaklumkan, peruntukan sebanyak RM1.3 juta menerusi Bantuan Wang Ihsan Tabung Bencana Tanaman Padi (TBTP) itu, diberikan kepada 956 pesawah di kawasan MADA negeri Perlis pada awal April lepas.

“Pemberian baki RM8.63 juta lagi disempurnakan hari ini oleh Menteri Pertanian dan Industri Makanan Datuk Seri Dr Ronald Kiandee, bagi membantu 5,931 pesawah di kawasan MADA negeri Kedah,” menurut kenyataan itu.

Untuk rekod, tabung bencana tanaman itu diwujudkan MAFI sebagai bantuan khas kepada penanam padi yang menghadapi bencana luar jangka seperti serangan wabak, bencana alam dan faktor lain yang tidak dapat dielakkan.

Kenyataan itu memaklumkan banjir disebabkan hujan lebat yang berlaku pada September lepas dan kejadian ribut pada November di seluruh kawasan MADA, telah menyebabkan aliran air menjadi tinggi hingga mengakibatkan tanaman padi rebah.

Sementara itu, menurut kenyataan itu lagi pesawah disaran mematuhi jadual penanaman padi yang dikeluarkan oleh MADA, bagi mengurangkan risiko dilanda banjir.

“Mereka turut dinasihatkan untuk menyelesaikan aktiviti menabur sebelum dan selepas Hari Raya Aidilfitri, bagi mengelakkan kelewatan kemudahan pengurusan bekalan pengairan untuk pertanian.

“Pesawah juga diminta mengoptimumkan penggunaan air hujan di kawasan bendang untuk aktiviti penanaman padi, selain penggunaan Benih Padi Sah (BPS).”


Mushaf Al-Quran KDN tampil pembaharuan

(Hamzah Zainudin melancarkan melancarkan Mushaf Al-Quran edisi terkini di Putrajaya)

SEPANG, 21 April- Mushaf al-Quran Kementerian Dalam Negeri (KDN) edisi terkini dilancarkan hari ini dengan menampilkan pembaharuan seperti tanda hukum berwarna.Menteri Dalam Negeri Datuk Seri Hamzah Zainudin berkata edisi terkini itu mengandungi keenam-enam hukum tajwid berwarna sebagaimana yang ditetapkan dalam garis panduan bagi pewarnaan tajwid dan diberi nilai tambah berupa warna untuk waqaf (berhenti dan teruskan bacaan) dan ibtida’ (berhenti dan ulang bacaan). "Saya sangat yakin penambahbaikan ini dapat memudahkan orang ramai membaca al-Quran dengan tajwid serta bacaan yang tepat," katanya.Hamzah berkata, beliau memberi jaminan bahawa mushaf ini telah melalui semua proses semakan dan perakuan oleh Lembaga Pengawalan dan Pelesenan Pencetakan Al-Qur’an seperti termaktub dalam Akta Pencetakan Teks Al-Qur’an 1986. Menurutnya, mushaf ini akan menjadi penanda aras atau model kepada pemain-pemain industri pencetakan dan penerbitan al-Quran.

(Hamzah pada majlis penerapan nilai-nilai murni bersama warga KDN)

“Selain itu, Mushaf al-Quran ini juga bukan sahaja dapat menjimatkan kos, masa dan tenaga kerja, bahkan mempercepatkan keseluruhan proses semakan dan penerbitan al-Quran.“Kerjasama strategik antara KDN dengan syarikat-syarikat penerbitan, kerajaan negeri dan pemegang taruh akan merancakkan semula industri pencetakan dan penerbitan di negara ini,” katanya.“Ia bukan untuk kelihatan cantik semata-mata, tetapi berfungsi sebagai panduan bacaan bertajwid yang lancar dan betul.“Edisi terkini mengandungi keenam-enam hukum tajwid berwarna sebagaimana yang ditetapkan dalam garis panduan bagi pewarnaan tajwid dan diberi nilai tambah berupa warna untuk waqaf (berhenti dan teruskan bacaan) dan ibtida’ (berhenti dan ulang bacaan),”katanya ketika melancarkan mushaf al-Quran KDN itu pada majlis penerapan nilai-nilai murni di sini hari ini.Kali terakhir KDN menerbitkan mushaf al-Quran ialah pada 2014.


Masih ramai peniaga bazar tidak amalkan kebersihan dan tidak mempunyai suntikan anti-tifoid

TASEK GELUGOR, 22 April- Makanan dibiarkan tanpa penutup dan dikelilingi lalat.

Itu antara kesalahan para peniaga yang dikesan Bahagian Keselamatan dan Kualiti Makanan (BKKM) Jabatan Kesihatan negeri Pulau Pinang dalam ‘Ops Bazar’ yang berlangsung di Bazar Ramadan Sungai Dua pada Khamis.

Pegawai Kesihatan BKKM negeri, Mohd Wazir Khalid berkata, hasil pemeriksaan mendapati masih ramai peniaga menjual makanan dalam keadaan tidak bersih.

Antara kesalahan lain yang dikesan termasuk tidak mencuci telur ayam yang mempunyai najis sebelum memasak, menggunakan tuala kotor bagi mengelap bekas makanan,  tidak mencuci sayur dengan bersih, tidak memakai apron serta membiarkan makanan terdedah.

“Pengendalian makanan, kita lihat terdapat pengusaha atau pun peniaga yang meninggalkan makanan begitu sahaja dan ini salah satu faktor yang boleh menyumbang kepada keracunan dan kita dapati terdapat lalat dan ianya boleh menyebabkan keracunan kepada pembeli,” kata Mohd Wazir.

Tambahnya 14 pengendali makanan turut didapati tidak mempunyai suntikan anti-tifoid.

Operasi melibatkan pemeriksaan terhadap 94 tapak perniagaan itu telah mengeluarkan 25 notis kompaun atas pelbagai kesalahan membabitkan sejumlah RM12,000.

(Antara kesalahan lain yang dikesan termasuk tidak mencuci telur ayam yang mempunyai najis sebelum memasak, menggunakan tuala kotor bagi mengelap bekas makanan,  tidak mencuci sayur dengan bersih, tidak memakai apron serta membiarkan makanan terdedah)


Isu buruh paksa: ILO perlu maklumkan sebelum siasat

(Menteri Sumber Manusia, Datuk Seri M Saravanan, selepas Majlis Penyampaian Geran Pembangunan Kesatuan Sekerja dan Pelancaran Buku Perkembangan dan Isu-isu Kesatuan Sekerja di Malaysia, di Putrajaya)

PUTRAJAYA, 21 April- Pertubuhan Buruh Antarabangsa (ILO) dan Kedutaan Amerika Syarikat diminta memaklumkan sebelum memulakan sebarang siasatan berhubung buruh paksa kepada agensi berkaitan.Menteri Sumber Manusia, Datuk Seri M Saravanan, berkata ia bertujuan mencari jalan penyelesaian sewajarnya sebelum produk Malaysia disekat dari memasuki negara berkenaan.Saravanan berkata, Malaysia komited menyelesaikan isu berkenaan dan memaklumkan permintaan itu kepada ILO dan Kedutaan Amerika Syarikat."Sebelum ini, saya menghadapi beberapa kesukaran kerana beberapa produk keluaran Malaysia diharamkan atas faktor buruh paksa. Namun, sehingga kini tidak menerima sebarang maklumat lanjut berkaitan siasatan berkenaan."Berikutan itu, ia menyukarkan kementerian untuk mengambil tindakan terhadap majikan (yang mempunyai buruh paksa). Walaupun saya sudah menjalani siasatan mengikut 11 indikator sedia ada, kita masih lagi tidak dapat mengesan kesalahan mereka (majikan) ini."Disebabkan itu saya sudah berjumpa dengan ILO dan Kedutaan Amerika Syarikat dan memaklumkan kepada mereka, sebarang siasatan oleh pihak mereka perlu dimaklumkan kepada kita, sebelum menyekat mana-mana produk di negara ini. Jika tidak sampai bila masalah ini tidak akan selesai," katanya.

(Malaysia komited menyelesaikan isu buruh paksa dan memaklumkan permintaan itu kepada ILO dan Kedutaan Amerika Syarikat/FOTO HIASAN)

Beliau berkata demikian kepada pemberita selepas Majlis Penyampaian Geran Pembangunan Kesatuan Sekerja dan Pelancaran Buku Perkembangan dan Isu-isu Kesatuan Sekerja di Malaysia, di sini hari ini.Dalam pada itu, Saravanan turut menyeru kesatuan sekerja untuk memberi sokongan kepada kerajaan dalam urusan pindaan Akta Kesatuan Sekerja 1959.Beliau berkata, pindaan berkenaan penting kerana ia mewujudkan kerangka perundangan yang menyokong penubuhan dan pentadbiran kesatuan sekerja yang matang, progresif dan relevan."Rang Undang-Undang Kesatuan Sekerja Pindaan 2022 telah dibawa ke Parlimen bagi bacaan kali pertama pada 24 Mac lalu. Dan, bacaan kedua dijadualkan pada sesi mesyuarat Parlimen akan datang," katanya.


Bomba kenal pasti 47 lokasi berisiko lemas di Perak

IPOH, 21 April- Jabatan Bomba dan Penyelamat Malaysia mengenal pasti 47 lokasi di Perak yang dikategorikan sebagai kawasan berisiko tinggi berlaku kejadian lemas terutama pada musim cuti sekolah dan sambutan Aidilfitri bulan depan.

Ketua Pengarahnya Datuk Seri Mohammad Hamdan Wahid berkata kawasan itu kebanyakannya meliputi sekitar daerah Lumut melibatkan sungai, tali air, kolam dan pantai.

"Pada waktu perayaan, orang ramai akan mengambil kesempatan mengunjungi tempat rekreasi untuk melakukan aktiviti riadah seperti berkelah dan bermandi-manda bersama sanak saudara.

"Di Perak terdapat tujuh kawasan berisiko tinggi manakala 35 hingga 40 kawasan berisiko sederhana dengan kawasan berisiko ini melibatkan sekurang-kurangnya lima orang mangsa lemas," katanya selepas menyampaikan Anugerah Perkhidmatan Cemerlang 2021, Sijil Perkhidmatan Terpuji dan Sijil Perkhidmatan 30 Tahun .

Menurutnya, bagi memantapkan pengoperasian di kawasan berisiko di negara ini, pegawai bomba bantuan dan Safety Water and Rescue Team (SWART) ditugaskan untuk melakukan rondaan dan menjadi pemerhati di sekitar kawasan terlibat.

"Buat masa ini terdapat empat kawasan di negara ini yang kita sudah lantik pegawai bomba bantuan dan SWART iaitu Tok Bali dan Pantai Cahaya Bulan di Kelantan, Besut di Terengganu serta Lumut di negeri ini.

"SWART akan dibayar RM8 bagi satu jam dan had masa bertugas hanya untuk lapan jam sehari khususnya pada musim tengkujuh dan perayaan,” katanya.

Menurutnya, bagi memastikan keselamatan, orang ramai dinasihatkan mematuhi peraturan dan notis yang ditetapkan di kawasan berisiko tersebut.

(Ketua Pengarah JBPM Datuk Seri Mohammad Hamdan Wahid)


SPRM pandang serius dakwaan pegawainya bertindak kasar

PUTRAJAYA, 21 April- Suruhanjaya Pencegahan Rasuah Malaysia (SPRM) memandang serius dakwaan kononnya seorang pegawainya bertindak kasar dan menghalau ahli sebuah parti politik daripada membuat laporan di Ibu Pejabat SPRM .

SPRM dalam kenyataannya memaklumkan, siasatan lanjut berhubung dakwaan itu sedang dijalankan dan jika terdapat salah laku, tindakan sewajarnya akan diambil.

Hari ini, tular video berdurasi 22 saat yang mendakwa seorang pegawai SPRM bertindak kasar dan menghalau ahli sebuah parti politik daripada membuat aduan, selain hanya dua individu dibenarkan masuk ke ibu pejabat suruhanjaya itu.

Menurut kenyataan itu berdasarkan peraturan Kawasan Larangan Tempat Larangan (KLTL) diwarta, Bahagian Keselamatan SPRM hanya membenarkan tiga orang wakil pihak luar untuk masuk ke pekarangan dan dalam bangunan suruhanjaya itu, bagi bertemu pegawai bertugas untuk membuat aduan.

Rakaman video dan kamera juga tidak dibolehkan dalam KLTL tersebut, tanpa kebenaran pihak Pengurusan Tertinggi SPRM, menurut suruhanjaya itu.

“Bagaimanapun, dalam kejadian pada pukul 11 pagi tadi kira-kira tujuh daripada 25 individu dalam kumpulan tersebut, telah masuk secara berdua-dua ke perkarangan SPRM sehingga ke pintu utama bangunan.

“Individu tersebut juga tidak mematuhi peraturan KLTL kerana merakam video ketika berada di pekarangan dan dalam bangunan SPRM,” menurut kenyataan itu.

Sementara itu, SPRM mengesahkan telah menerima maklumat daripada ahli Parti Sosialis Malaysia Dr Jeyakumar Devaraj, membabitkan dakwaan isu penyelewengan dalam urusan tanah kerajaan di Perak.

“SPRM akan mengkaji dan meneliti terlebih dahulu maklumat tersebut, sebelum sebarang tindakan lanjut dijalankan,” menurut SPRM yang mengalu-alukan kerjasama orang ramai untuk tampil di mana-mana pejabat SPRM bagi membuat aduan berkaitan rasuah.

(Tangkap layar video berdurasi 22 saat yang mendakwa seorang pegawai SPRM bertindak kasar dan menghalau ahli sebuah parti politik daripada membuat aduan)


KPWKM nafi abai Bella

(Rina pada Majlis Penyerahan Khemah dan Bantuan Aktiviti Syawal Dirai Bersama KRT Parlimen Titiwangsa)

KUALA LUMPUR, 21 April - Kementerian Pembangunan Wanita, Keluarga dan Masyarakat (KPWKM) menafikan tuduhan, pihaknya mengabaikan dan tidak mengambil berat isu penderaan remaja sindrom down yang dikenali sebagai Bella. Menterinya, Datuk Seri Rina Harun memaklumkan pelbagai langkah intervensi telah diambil bagi memastikan mangsa mendapat pembelaan sewajarnya, serta pelaku menerima hukuman yang setimpal. Antara lain, beliau turut menghadap Tunku Mahkota Johor, Tunku Ismail Sultan Ibrahim dan isteri, Che' Puan Besar Khaleeda Bustamam bagi membincangkan isu tersebut. "Banyak yang kita bincangkan, bukan sahaja isu Bella malah isu kanak-kanak secara keseluruhannya, di mana dalam perbincangan itu ada juga wakil daripada Unicef. Antara yang kita bincangkan, selain memaklumkan keadaan terkini adik Bella dan apa intervensi yang telah kita jalankan."Perbincangan dengan Tunku Mahkota Johor juga kita bincangkan apa lagi program-program pada masa depan yang boleh kita adakan kolaborasi bersama," katanya.

Beliau menyatakan demikian pada Majlis Penyerahan Khemah dan Bantuan Aktiviti Syawal Dirai Bersama KRT Parlimen Titiwangsa, di sini hari ini. Rina dalam pada itu meminta masyarakat untuk tidak membuat sebarang sepkulasi berhubung kes tersebut bagi menghormati undang-undang dan perbicaraan yang sedang berlangsung. Menyentuh perkembangan terkini Bella, beliau memaklumkan remaja terbabit dalam keadaan baik dan mula menunjukkan perkembangan positif."Kita nak jaga keadaan kesejahteraan adik Bella, sekarang Alhamdulillah dia sudah gembira, sudah pandai bergurau senda dan menjalankan aktiviti emosi pun sudah semakin baik, keadaan pun dah semakin pulih. Luka-luka di badan pun sudah semakin pulih, berat badan dah semakin meningkat kerana telah mendapat pemakanan yang sihat, bila saya luangkan masa dengan beliau pun, dia dah pandai bergurau," tambahnya.


Keputusan Mawar ketepi penghakiman ingkar 29 Julai

(Berdasarkan penghakiman ingkar itu, defendan (Mawar) perlu membayar balik pinjaman yang diberikan plaintif kepada defendan berjumlah RM720,000./FOTO FB MAWAR KARIM)

BANGI, 21 April-Mahkamah Sesyen di sini hari ini, menetapkan 29 Julai untuk keputusan permohonan usahawan Mawar Abdul Karim, bagi mengetepikan penghakiman ingkar yang diperoleh usahawan Nabil Mat Jahya, supaya wanita itu membayar balik pinjaman persahabatan berjumlah RM720,000.Peguam Datuk Mohd Imran Tamrin mewakili Mawar selaku defendan berkata, mahkamah menetapkan tarikh itu selepas mendengar hujahan daripada kedua-dua pihak mengenai permohonan berkenaan."Mahkamah mengarahkan kedua-dua pihak untuk memfailkan afidavit jawapan dan balasan, sebelum tarikh keputusan tersebut," katanya ketika ditemui pemberita selepas prosiding dalam kamar di hadapan Hakim Effandi Nazila Abdullah.Peguam Nik Zarith Nik Moustpha mewakili Nabil yang turut hadir pada prosiding itu, mengesahkan mengenai permohonan dan tarikh keputusan itu.Pada 11 Januari lalu, Nabil selaku plaintif diberi kebenaran oleh mahkamah untuk mendapatkan penghakiman ingkar terhadap Mawar, selepas usahawan itu gagal memasukkan kehadiran dalam saman yang difailkan plaintif.Berdasarkan penghakiman ingkar itu, defendan (Mawar) perlu membayar balik pinjaman yang diberikan plaintif kepada defendan berjumlah RM720,000.Menerusi carian sistem mahkamah, Mawar dalam afidavit sokongan untuk mengetepikan penghakiman ingkar kehadiran, berkata beliau tidak pernah sama sekali menerima salinan termeterai penghakiman ingkar itu daripada plaintif atau peguamnya, pada setiap masa yang material sehingga notis pelantikan peguam bertarikh 14 April lalu, difailkan oleh peguamnya."Saya telah mengambil tindakan segera untuk melantik dan mendapatkan nasihat peguam berkaitan kes ini, setelah saya mendapat khabar berita daripada rakan-rakan dan juga media massa sejak beberapa hari lalu, yang mengatakan bahawa kononnya saya sedang berhadapan dengan risiko kebankrapan.

"Saya juga dinasihati oleh peguam, bahawa penghakiman ingkar kehadiran tersebut masih lagi boleh diketepikan, memandangkan saya mempunyai pembelaan yang bermerit terhadap tuntutan plaintif ke atas saya," kata Mawar dalam afidavit sokongan itu.Berdasarkan pernyataan tuntutan, Nabil menuntut wang berjumlah RM720,000 yang diberikan kepada defendan, selaras dengan Perjanjian Pinjaman Persahabatan yang dipersetujui dan ditandatangani oleh mereka.Nabil mendakwa dalam perjanjian itu defendan antaranya perlu membayar semula RM100,000 sebelum atau pada setiap 1 haribulan selama enam bulan berturut-turut bermula 1 Jun 2021, manakala bagi bulan terakhir iaitu bulan ketujuh, Mawar hendaklah membayar RM120,000 sebagai bayaran terakhir terhadap pinjaman wang itu."Bagaimanapun, sehingga ke tarikh pemfailan writ dan pernyataan tuntutan ini, defendan gagal untuk membayar balik keseluruhan pinjaman itu seperti yang termaktub di dalam perjanjian tersebut, walaupun beberapa kali dituntut dan diminta oleh saya atau wakil saya," katanya. - BERNAMA


Jangan keluarkan sebarang kenyataan berhubung kes Bella di media sosial - Mahkamah

KUALA LUMPUR, 21 April- Mahkamah Seksyen Kuala Lumpur hari ini memberi amaran kepada orang awam untuk tidak mengeluarkan sebarang kenyataan di media sosial sehingga boleh menjejaskan perbicaraan kes Bella.Peringatan itu diberi Hakim, Izralizam Sanusi selepas pihak pendakwaan menaikkan isu kepada mahkamah bahawa orang ramai masih membuat hantaran di laman sosial.Perkara sama turut dibangkitkan oleh peguam pemerhati yang dilantik Tunku Mahkota Johor,Tunku Ismail Ibrahim, Datuk Baljit Singh Sidhu.Hakim Izralizam menegaskan peringatan itu diberikan termasuk kepada mereka yang menghadiri perbicaraan kes tersebut.Pihak pendakwaan boleh mengambil tindakan sewajarnya terhadap individu yang memuat naik kenyataan itu.Jelasnya, beliau akur bahawa setiap orang awam mempunyai hak bersuara namun ada hadnya dan tidak boleh melanggar undang-undang.

Dalam prosiding hari ini, saksi kelima, Yasmin Nahar Mahmood tidak dapat hadir atas alasan sakit.Bagaimanapun, prosiding diteruskan dengan saksi keenam yang merupakan jurufoto Jabatan Siasatan Jenayah (JSJ) Kuala Lumpur, Koperal Sadzlyee Sairen.Koperal Sadzlyee memberitahu mahkamah bahawa beliau tidak menerima arahan untuk mengambil mengambil gambar beberapa barang penting seperti yang dinyatakan saksi sebelum ini.Semasa pemeriksaan balas yang dilakukan oleh Timbalan Pendakwa Raya, Zahida Zakaria, Sadzlyee menegaskan dia hanya mengambil gambar yang diarahkan oleh pegawai penyiasat.Perbicaraan kes bersambung 30 Mei ini.


Perdana Menteri rasmi HAWANA 2020 di Melaka

KUALA LUMPUR, 21 April - Perdana Menteri, Datuk Seri Ismail Sabri Yaakob akan merasmikan sambutan Hari Wartawan Nasional (HAWANA) 2022 yang dijadual diadakan di Melaka, 29 Mei depan.  Ikatan Setia Kawan Wartawan Malaysia dan Indonesia (ISWAMI) memaklumkan, Perdana Menteri telah mengadakan pertemuan bersama wakil media bagi membincangkan pelaksanaan HAWANA 2022 di Putrajaya, hari ini. Beliau juga bersetuju untuk merasmikan perhimpunan terbesar wartawan Malaysia menerusi sambutan HAWANA, selepas pertama kali ia diadakan pada 2018. "Sambutan HAWANA diadakan bagi menghargai golongan wartawan di Malaysia, yang disambut pada setiap 29 Mei bersempena penerbitan pertama akhbar Utusan Melayu pada 29 Mei 1939," kata ISWAMI dalam kenyataan media yang dikeluarkan.

(Ismail Sabri mengadakan pertemuan bersama wakil media mengenai penganjuran HAWANA 2022, hari ini)

Sementara itu, ISWAMI dan Bernama akan menjadi penggerak utama pelaksanaan HAWANA 2022 yang turut melibatkan agensi, pertubuhan dan pengamal media yang lain. Selain itu, ISWAMI Malaysia akan mengundang 17 pemimpin utama media dari Indonesia termasuk ISWAMI Indonesia, untuk hadir ke sambutan berkenaan. Seramai 20 editor muda pelbagai agensi media di Indonesia juga diundang untuk program lawatan muhibbah pada Jun ini bagi mengukuhkan lagi kerjasama strategik media seterusnya hubungan dua hala kedua-dua negara.


'Prime mover' jenis luton, kotak, kargo am dibenarkan, kuat kuasa mulai Mei depan - MOT

PUTRAJAYA, 21 April- Kerajaan membenarkan pelaksanaan polisi baharu untuk perkongsian penggerak utama (prime mover) dan semi treler diperluaskan kepada jenis luton atau kotak dan kargo am berkuatkuasa 5 Mei depan.Menurut Menteri Pengangkutan, Datuk Seri Wee Ka Siong, ia bagi membantu sektor logistik yang dilihat semakin tinggi kos pengoperasiannya.Jelasnya ia merupakan kesinambungan daripada fasa pertama pada 1 September tahun lalu apabila kerajaan membenarkan perkongsian penggerak utama dan semi-treler untuk membawa kontena dalam kumpulan syarikat yang sama."Pertama, hanya melibatkan anak-anak syarikat di peringkat pertama sahaja dengan pegangan ekuiti syarikat induk sekurang-kurangnya 51%. Kedua, Berat Dalam Muatan (BDM) prime mover dan treler yang dibenarkan untuk pertukaran tertakluk kepada BDM semi-treler atau Berat Gabungan Keseluruhan (BGK) penggerak utama yang terendah antara keduanya, ketiga penguatkuasaan terhadap kesalahan bawah akta terbabit dengan pengubahan dasar itu akan dikenakan ke atas prime mover sahaja," kata Wee dalam sidang media selepas mempengerusikan mesyuarat bersama pemain industri logistik, di sini.

(Menteri Pengangkutan, Datuk Seri Ir. Wee Ka Siong/FBMenteri)

Tambahnya, keperluan syarikat juga perlu mendapat kelulusan teknikal kenderaan terlebih dahulu daripada Jabatan Pengangkutan Jalan (JPJ) sebelum memajukan permohonan berkenaan kepada Agensi Pengangkutan Awam Darat (APAD).Di samping itu, ia juga boleh digunakan untuk kenderaan yang dikategorikan dibawah jenis kenderaan yang sama saja terpakai untuk fasa1 dan 2.Dalam pada itu, polisi pendaftaran lesen A selain kontena dikekalkan kepada satu penggerak utama kepada satu semi-treler manakala penggerak utama dan semi-treler yang ingin dikongsikan dalam kumpulan syarikat mestilah berdaftar dengan APAD untuk permohonan di Semenanjung Malaysia.


Penjaga boleh menemani pesakit-KKM

(Penjaga kepada kategori pesakit tertentu yang perlu menjalani ujian RTK-Ag kendiri, ujian perlu dijalankan dalam tempoh 24 jam, sebelum ketibaan ke hospital dengan tarikh dan masa ujian berserta gambar dinyatakan sebagai bukti/FOTO HIASAN)

KUALA LUMUPUR, 21 April- Kementerian Kesihatan (KKM) membenarkan penjaga menemani pesakit di wad dan menerima pelawat, berkuat kuasa 1 Mei ini.Ketua Pengarah Kesihatan, Tan Sri Dr Noor Hisham Abdullah, berkata kelonggaran itu berdasarkan kriteria tertentu yang ditetapkan."Tatacara perlaksanaan kebenaran itu tertakluk kepada kapasiti dan kemampuan hospital serta wad."Dasar dan garis panduan yang diguna-pakai dalam penyampaian perkhidmatan kesihatan di kemudahan kesihatan KKM semasa pandemik COVID-19 sentiasa disemak dan dikemas kini berdasarkan perkembangan terkini, jangkitan wabak di dalam dan luar negara."Berdasarkan analisis trend terkini kes COVID-19 kategori 3, 4 dan 5 dan kadar penggunaan fasiliti kesihatan khusus bagi kes COVID-19 yang rendah, KKM meneliti semula dan mengemas kini dasar lawatan untuk penjaga dan pelawat di hospital."Langkah ini diambil selepas mengambil kira kepentingan sokongan psikososial, terutamanya daripada ahli keluarga pesakit dalam membantu proses penyembuhan pesakit," katanya, hari ini.Dr Noor Hisham berkata, secara umum pelawat atau penjaga yang dibenarkan untuk melawat dan menemani pesakit perlu berusia 12 tahun dan ke atas; sudah dilengkapi pelalian COVID-19; serta tidak tergolong dalam kumpulan yang berisiko tinggi untuk mendapat jangkitan COVID-19, seperti mempunyai pelbagai komorbiditi atau sistem imuniti yang lemah.

(Kementerian Kesihatan (KKM) membenarkan penjaga menemani pesakit di wad dan menerima pelawat, berkuat kuasa 1 Mei ini/FOTO HIASAN)

Beliau berkata, bagi penjaga kepada kategori pesakit tertentu yang perlu menjalani ujian RTK-Ag kendiri, ujian perlu dijalankan dalam tempoh 24 jam, sebelum ketibaan ke hospital dengan tarikh dan masa ujian berserta gambar dinyatakan sebagai bukti."Mereka juga tidak disyaki menghidapi COVID-19 atau individu dalam pemantauan (PUS) atau bergejala COVID-19."Individu terbabit juga perlu mengisi borang deklarasi COVID-19 serta mematuhi SOP dan memakai alat pelindung diri (PPE) seperti yang ditetapkan," katanya.Selain kriteria umum, KKM turut menetapkan kriteria khusus yang perlu dipatuhi mengikut kategori pesakit yang dilawati, iaitu pesakit terbabit bukanlah pesakit COVID-19."Penjaga pesakit bukan COVID-19 yang berada di wad serta individu yang ingin menemani ibu hamil semasa proses bersalin, perlu menjalani ujian saringan COVID-19, iaitu RTK-Ag kendiri dan disahkan negatif."Lawatan ahli keluarga kepada pesakit bukan COVID-19 yang berada sama ada di wad, unit rawatan rapi (ICU) atau sedang tenat juga dibenarkan, terhad kepada dua pelawat pada satu-satu masa," katanya.Mereka juga digalakkan untuk menjalani ujian COVID-19 menggunakan RTK-Ag kendiri, sebelum melawat.Selain itu, KKM hanya membenarkan seorang penjaga, bagi pesakit bukan COVID-19 yang menerima rawatan pesakit luar atau di jabatan kecemasan serta mereka digalakkan menjalani ujianCOVID-19 menggunakan RTK-Ag kendiri, sebelum hadir ke kemudahan kesihatan.KKM hanya membenarkan penjaga untuk pesakit COVID-19 yang memerlukan penjagaan khusus dan pesakit kanak-kanak saja."Bagi tujuan itu, penjaga perlu menjalani ujian RTK-Ag kendiri dan disahkan negatif. Ujian RTK-Ag kendiri perlu diulang sekiranya penjaga bergejala dan sebelum pulang ke rumah."Tiada pelawat dibenarkan bagi pesakit COVID-19, kecuali bagi pesakit yang sedang tenat sama ada di wad atau di ICU dengan kebenaran hanya dua pelawat pada satu-satu masa dan ujian COVID-19 menggunakan RTK-Ag kendiri, digalakkan sebelum lawatan."KKM ingin menekankan dalam keadaan tertentu, iaitu risiko penularan COVID-19 tinggi seperti berlakunya wabak COVID-19 di hospital, hospital boleh melakukan beberapa pengubahsuaian kepada dasar yang sedia ada, bagi memastikan kesihatan dan keselamatan semua pihak," katanya.


Siti Murni Holdings sumbang juadah berbuka puasa kepada petugas Berita RTM

KUALA LUMPUR, 21 April - Bekas penyampai berita RTM, Siti Murni Abdul Aziz berkongsi rezeki di tempat beliau mula berkecimpung dalam bidang kewartawanan pada 2006 sebelum bergelar usahawan pakaian muslimah.Beliau yang kini Ketua Pegawai Eksekutif Siti Murni Holdings Sdn Bhd datang ke Angkasapuri, untuk menyampaikan sumbangan juadah buka puasa kepada petugas Berita RTM."Alhamdulillah Siti Murni Holdings Sdn Bhd berkunjung di Wisma Berita RTM untuk beri sumbangan berbuka puasa kepada Penerbitan, Berita TV dan Radio dan kenapa saya memilih Unit Berita, simbolik tempat lama saya bekerja di sini, tak silap 12 tahun di sini dan rindu nak jumpa dengan Penerbit dan Editor, itulah kita hadir ke Wisma Berita hari ini," katanya.

Beliau turut berharap, kerjasama dengan RTM akan terus terjalin."Bagi syarikat Siti Murni, kita harapkan akan masuk dalam pengiklanan di RTM dan apabila berkunjung di sini saya terkejut melihat berubahnya RTM, Masya-Allah sangat luar biasanya dia punya studio memang terbaik di Malaysialah," tambah beliau.Sejak Siti Murni Holdings Sdn Bhd ditubuhkan pada 2018, syarikat itu berjaya meraih keuntungan tertinggi sebanyak RM1.5 juta.


KPWKM giat laksanakan operasi pemutihan pusat jagaan kanak-kanak

KOTA BHARU, 21 April- Kementerian Pembangunan Wanita, Keluarga dan Masyarakat (KPWKM) kembali merancakkan operasi pemutihan bagi mengesan pengusaha rumah jagaan dan kebajikan kanak-kanak tidak berdaftar di seluruh negara. Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff berkata operasi tersebut berjalan sepanjang masa namun perlahan susulan penularan COVID-19.

Lebih 500 surat pekeliling menerusi Jabatan Kebajikan Masyarakat (JKM) diedarkan kepada pihak yang berkaitan bagi tujuan rekod pemutihan tersebut.

Pihaknya menggesa pengusaha rumah jagaan dan kebajikan kanak-kanak supaya mendaftar dengan JKM bagi mengelak sebarang kejadian tidak diingini berlaku.

"Kita harapkan apabila cukup tempoh, semua pusat jagaan ini mendaftar dan mudah untuk kita pantau terutama dari sudut pengendalian pusat kebajikan termasuk juga dari sudut latihan kepada pekerja-pekerja jadi mudah insya-Allah apabila mereka berdaftar," kata beliau ketika ditemui media selepas Majlis Sambutan Hari Orang Kurang Upaya (OKU) Muqarrabun Peringkat Negeri Kelantan 2022 di Pusat Tarbiah Islamiah (Putik) Pengkalan Chepa, di sini hari ini.

(Timbalan Menteri KPWKM, Datuk Siti Zailah Mohd Yusoff/FBMenteri)

Hadir sama, Pengerusi Jawatankuasa Kebajikan, Pembangunan Keluarga dan Wanita Negeri Kelantan, Datuk Mumtaz Md Nawi.

Tegas Datuk Siti Zailah, tiada kompromi terhadap syarat-syarat yang perlu dipatuhi oleh sesebuah pusat kebajikan untuk mendaftar terutama membabitkan aspek keselamatan penghuni.

Tambah beliau, tenaga pengajar atau pengasuh di rumah kebajikan tersebut juga perlu dipastikan terlatih dan mempunyai sijil yang layak untuk menjaga kanak-kanak.


MAFI jamin bekalan ayam dan telur mencukupi menjelang Aidilfitri

GURUN, 21 April- Kementerian Pertanian dan Industri Makanan (MAFI) memberi jaminan bekalan ayam dan telur mencukupi menjelang perayaan Aidilfitri. Bekalan mentah berkenaan didapati tidak berkurangan serta berada dalam keadaan stabil. Menterinya, Datuk Seri Dr Ronald Kiandee berkata pihaknya juga akan memantau ladang-ladang penternakan ayam dan telur. Pihaknya turut diyakinkan pihak pengusaha ladang dan pengeluar bahawa bekalan mencukupi untuk musim perayaan nanti. "Bekalan stabil, kita masih tiada kekurangan kita memantau ladang-ladang ternakan ayam telur kita diyakinkan pengusahaan ayam bekalan mencukupi," kata beliau kepada pemberita RTM di sini selepas majlis pecah tanah pembinaan kilang pembungkusan terbiodegradasi.

(Menteri MAFI, Datuk Seri Dr Ronald Kiandee/BERNAMA)


Pemilihan jemaah haji, TH utamakan mengikut giliran tunai haji

KUALA LUMPUR, 21 April- Lembaga Tabung Haji (TH) akan mengutamakan bakal haji mengikut giliran tunai haji pada tahun 2020, diikuti 2021 dan 2022.  Pengarah Urusan Kumpulan dan Ketua Pegawai Eksekutif TH, Dato’ Sri Amrin Awaluddin dalam satu kenyataan menjelaskan, ini adalah berdasarkan sistem pendaftaran haji berasaskan prinsip yang dahulu didahulukan.  "Rayuan haji melalui platform dalam talian, THiJARI juga telah dibuka dengan keutamaan diberikan kepada rayuan mahram. Justeru, TH ingin menasihatkan bakal jemaah supaya bersedia dengan dokumen-dokumen yang berkaitan termasuk sijil vaksinasi COVID-19 yang lengkap bersama pasport antarabangsa yang masih hidup," kata kenyataan itu.

Tambah beliau menerusi kenyataan, TH telah memulakan persiapan awal dengan mengambil kira pelbagai kemungkinan protokol kesihatan dan amalan norma baharu dalam pengendalian operasi haji sama ada di tanah air mahupun di tanah suci.  TH turut menyambut baik pengumuman serta kebenaran yang telah diberikan oleh kerajaan Arab Saudi bagi kuota jemaah haji tahun ini.


Program Literasi Media dan Maklumat bantu Keluarga Malaysia celik maklumat

(Mohammad berucap pada Program Jom Baca Bersama 10 Minit Peringkat K-KOMM 2022 di Putrajaya)

PUTRAJAYA, 21 April - Langkah proaktif membantu Keluarga Malaysia menjadi masyarakat celik maklumat adalah dengan melaksanakan program Literasi Media dan Maklumat. Seperti di Kementerian Komunikasi dan Multimedia; Ketua Setiausahanya, Datuk Seri Mohammad Mentek berkata program berkenaan akan menjadi kursus khas kepada warga kementerian, lebih-lebih lagi dalam usaha membendung 'budaya tular maklumat' yang tidak diketahui kesahihannya. Justeru beliau berharap agar warga kementerian mengambil peluang menyertai program seumpama itu."Dengan adanya masyarakat yang berbudaya membaca, negara kita akan mempunyai rakyat yang berminda aktif, kreatif dan berinovasi."Selain mengaktifkan minda mereka untuk berfikir dengan lebih waras, fokus, berfikiran terbuka dan mampu melahirkan warganegara yang berkebolehan melihat sesuatu daripada pelbagai persepktif berbeza," katanya.

(Mohammad merasmikan 'Little Free Library K-KOMM' sebagai sudut bacaan oleh warga kementerian)

Beliau berucap pada Program Jom Baca Bersama 10 Minit Peringkat K-KOMM 2022, di sini hari ini.Aktiviti berkenaan merupakan simbolik tentang 'masa itu berharga' jika diisi dengan aktiviti yang berfaedah serta memberi impak dalam ekonomi, politik dan sosio-budaya negara. Pada majlis ini, Mohammad Mentek turut merasmikan 'Little Free Library K-KOMM' sebagai sudut bacaan oleh warga kementerian.


Polis kenal pasti dalang utama kes tahanan Rohingya larikan diri

BANDAR BAHARU, 21 April- Lelaki tahanan Rohingya berusia lingkungan 30-an diburu polis dipercayai dalang utama mencetuskan tindakan 528 tahanan Rohingya melarikan diri dari Depot Tahanan Imigresen (Sementara) Sungai Bakap, Pulau Pinang semalam.  Ketua Jabatan Siasatan Jenayah (JSJ) Kedah, SAC Datuk G.Suresh Kumar berkata siasatan awal berdasarkan rakaman keterangan 200 tahanan lain mendapati suspek mengapi-apikan sentimen untuk tahanan bertindak merusuh.  Katanya, suspek yang dikenal pasti telah berada lama dalam kalangan tahanan.Dalam pada itu, beliau mengesahkan seorang tahanan meninggal dunia di dalam depot dan mangsa meninggal sehari sebelum kejadian bukan disebabkan rusuhan. "Untuk makluman, tahanan itu memang sudah meninggal dunia dan hari ini kita akan buat post mortem. Selagi tiada keputusan dari post mortem, saya harap jangan ada sesiapa buat sebarang andaian," kata G. Suresh kepada media RTM di IPD Bandar Baharu.

Tambahnya, tidak timbul isu dakwaan tahanan bertindak melarikan diri kerana tidak berpuas hati gara-gara salah seorang rakan mereka tidak menerima rawatan sewajarnya, malah dakwaan ditumbuk juga tidak timbul dalam siasatan. Siasatan polis kini menjurus ke arah tahanan memboloskan diri dari depot tahanan.  Dalam pada itu, Ketua Polis Daerah Bandar Baharu, DSP Mohd Akmal Hizam Abd Khupur berkata Pasukan Gerakan Am (PGA) Batalion digerak bagi mengesan saki baki tahanan.  PGA melaksanakan kaedah "sweeper" bagi mengesan tahanan dalam kalangan mereka yang dipercayai bersembunyi di dalam semak.Dalam kejadian awal pagi Rabu, 528 warga asing terdiri daripada etnik Rohingya yang merupakan tahanan di Depot Tahanan Imigresen (Sementara) Sungai Bakap, Pulau Pinang telah melarikan diri.Setakat ini, seramai 130 tahanan iaitu 99 lelaki dewasa, 21 wanita dewasa, lima kanak-kanak lelaki dan lima kanak-kanak perempuan belum dijumpai.


Kilang pembungkusan terbiodegradasi bakal dibina di Malaysia- MAFI

GURUN, 21 April- 10 buah kilang pembungkusan terbiodegradasi akan dibina dikawasan perindustrian di Gurun, Kedah bernilai RM400 juta dalam tempoh 10 tahun. Pembinaan kilang pembuatan daripada jerami itu adalah hasil kerjasama sebuah syarikat bioteknologi Malaysia, Free The Seed Sdn Bhd yang mengeluarkan produk terbiodegradasi daripada jerami padi. Menteri Pertanian dan Industri Makanan, Datuk Seri Dr Roland Kiandee berkata pembinaan kilang tersebut dengan kerjasama sebuah syarikat Hotpack Packaging Industries dari Emiriah Arab Bersatu (UAE) itu bermula Mei ini dan dijangka siap pada Ogos depan. Melalui kerjasama itu, syarikat Free The Seed akan menyediakan bahan mentah, kepakaran, tenaga kerja dan pengetahuan teknikal kepada syarikat UAE manakala Hotpack Packaging Industries sebagai pengeluar dan penyedia produk terbiodegradasi baharu untuk pasaran global. Kilang pertama ini dijangka menghasilkan 70 juta unit produk pembungkusan barangan pengguna bergerak pantas dalam tempoh setahun. "Syarikat Hotpack Packaging Industries merupakan satu jenama antarabangsa yang mempunyai rantaian pemasaran luas oleh produk-produk sedia ada. Jadi, ini akan membantu produk Malaysia dalam industri bioteknologi dan juga sumber lain termasuk daun nanas dan sebagainya. Ini akan menghasilkan produk untuk pasaran antarabangsa," kata beliau kepada pemberita selepas Majlis Pecah Tanah Hotpack Packaging Industries, di sini.

Turut hadir di upacara majlis ini adalah Timbalan Menteri MAFI 2, YB Datuk Dr. Nik Muhammad Zawawi Haji Salleh, Pengerusi Jawatankuasa Pertanian Dan Industri Makanan (EXCO), YB Encik Azman Nasarudin, Pengerusi Jawatankuasa Industri Dan Pelaburan (EXCO), YB Dato' Wira Ku Abd Rahman Ku Ismail, Ahli Parlimen Jerai, YB Tuan Ustaz Sabri Azit dan Pegawai-Pegawai Kanan Pengurusan Tertinggi MAFI. Ujarnya lagi, kerjasama itu juga hasil padanan perniagaan oleh Bioeconomy Corporation semasa minggu Pertanian Lestari, Kementerian Pertanian dan Industri Makanan di Pavilion Malaysia, Expo 2020 Dubai pada Februari lalu.Di samping itu, ia bakal mewujudkan sehingga 1,200 peluang pekerjaan dalam tempoh 10 tahun dan dapat membantu pendapatan petani di negara ini.


Malaysia Airlines: Aliran trafik antarabangsa meningkat

KUALA LUMPUR, 21 April - Aliran trafik antarabangsa bagi rangkaian lapangan terbang Malaysia Airports Holdings Bhd (MAHB) meningkat 52 peratus pada Mac lalu berbanding bulan sebelumnya.Peningkatan yang menyaksikan 420,000 pergerakan penumpang antarabangsa itu, didorong pelaksanaan pelbagai program Laluan Perjalanan Lengkap Vaksin (VTL).Ini meliputi laluan antara Kuala Lumpur dan Singapura, Bangkok, Phuket dan Phnom Penh serta antara Pulau Pinang dan Singapura.Peningkatan turut disumbangkan penyertaan syarikat penerbangan antarabangsa baharu Air India Express serta penyambungan lebih banyak laluan antarabangsa.

Pengarah Urusan Malaysia Airports, Datuk Iskandar Mizal Mahmood dalam kenyataan berkata, pergerakan penumpang antarabangsa kembali pulih beransur-ansur sejak pembukaan semula sempadan 1 April lalu.“Sejak itu, kami merekodkan purata harian sebanyak 20,000 pergerakan antarabangsa. Kami menjangkakan jumlah ini meningkat lagi sebaik sahaja Lapangan Terbang Antarabangsa Kota Kinabalu (BKI) mula menerima penumpang antarabangsa bulan ini.“Memandangkan perjalanan udara semakin rancak, Malaysia Airports kekal komited dalam menyediakan pengalaman yang selamat dan lancar kepada semua penumpang yang melalui lapangan terbang kami,” jelas MAHB.Ketika pra-pandemik, BKI merupakan lapangan terbang ke-3 paling sibuk bagi trafik antarabangsa dengan purata 8,460 pergerakan penumpang antarabangsa setiap hari.Bulan lepas, kumpulan itu merekodkan 5.31 juta pergerakan penumpang, dengan 57 peratus daripadanya melibatkan lapangan terbang domestik di negara ini.


Ahli koperasi digalakkan membayar zakat perniagaan kepada Majlis Agama Islam Negeri

RAUB, 21 April - Angkatan Koperasi Kebangsaan Malaysia Berhad (ANGKASA) mahu lebih banyak koperasi yang dianggotai orang Islam, membayar zakat perniagaan kepada Majlis Agama Islam Negeri.  ANGKASA telah dilantik sebagai ejen kutipan zakat perniagaan untuk koperasi-koperasi di seluruh negara sejak tahun 2010.  Presidennya Datuk Seri Dr Abdul Fattah Abdullah berkata, hingga tahun lalu terdapat 14,627 buah koperasi dianggotai orang Islam yang berdaftar dibawah Angkasa.  1,453 buah koperasi yang meminta perkhidmatan ANGKASA membuat taksiran pembayaran zakat perniaagan.  Namun hanya 1,118 koperasi yang membuat pembayaran zakat perniagaan menerusi  ANGKASA iaitu berjumlah RM3.2 juta. Bayaran tersebut telah diserahkan kepada Majlis Agama Islam Negeri.

(Fattah bercakap kepada RTM selepasMajlis Perasmian Program Iftar Bersama Warga Koperasi Wilayah Barat Pahang)

"Yang lain tu ada dua kemungkinan, satu mereka mungkin terus berurusan dengan pejabat agama tanpa perlu melalui ANGKASA iaitu bagi mereka yang memang menunaikan zakat. Satu lagi mungkin sebahagian besarnya mereka tidak tahu koperasi juga seperti institusi perniagaan yang lain. Wajib dikenakan zakat. Ini antara strategi yang kita turun padang dengan memberikan penerangan pentingnya berzakat," kata Fattah di sini. Program bersama Jabatan Agama Islam Negeri Pahang itu turut memberi kesedaran kepada koperasi bahawa membayar zakat itu wajib keatas mereka.


Skim Harga Maksimum Musim Perayaan Hari Raya Puasa (HRP) 2022 diteruskan

PUTRAJAYA, 21 April - Kementerian Perdagangan Dalam Negeri dan Hal Ehwal Pengguna (KPDNHEP) akan meneruskan pelaksanaan Skim Harga Maksimum Musim Perayaan Hari Raya Puasa (HRP) 2022 yang akan berkuatkuasa pada 26 April hingga 6 Mei 2022. Menterinya Datuk Sri Alexander Nanta Linggi berkata, pelaksanaan itu sebagai langkah menstabilkan harga barangan dan memastikan keberadaan bekalan di pasaran sebelum, semasa dan selepas perayaan. Jelasnya, sebanyak 22 jenis barangan akan ditetapkan harga maksimum semasa pelaksanaan Skim Harga (HRP) 2022 yang melibatkan kategori hasil laut, barangan kering, sayuran dan daging. Penentuan Harga Maksimum Ayam dan Telur Ayam pada 5 Februari lalu juga sedang berkuat kuasa hingga 5 Jun 2022 sebagai langkah menstabilkan harga ayam dan telur ayam serta memastikan keberadaan bekalannya di pasaran. Jumlah barangan harga terkawal bagi pelaksanaan HRP 2022 adalah melibatkan 28 jenis barangan daripada kategori ayam, telur ayam, sayur, barangan kering, sayuran dan daging.

(Alexander dalam sidang media Pengumuman Penetapan Skim Harga MaksimumMusim Perayaan Hari Raya Puasa 2022)

"Penentuan harga barangan bagi negeri-negeri dibuat mengikut kesesuaian harga pasaran semasa dan mengambil kira faktor perubahan harga, khususnya bagi barangan import yang dipengaruhi oleh harga daripada negara asal, perubahan kadar tukaran mata wang dan peningkatan kos utiliti penternak, " menurut Alexander.Tambah beliau, anggota Penguat Kuasa KPDNHEP akan berada di lokasi-lokasi yang menjadi tumpuan orang ramai untuk membeli-belah.Ini seperti pasar awam, pasar tani dan pasaraya untuk menjalankan pemeriksaan dan pemantauan setiap hari bagi memastikan pematuhan oleh peniaga sepanjang tempoh pelaksanaan skim ini. Tindakan tegas akan diambil terhadap peniaga yang gagal mematuhi peraturan-peraturan di bawah Skim ini dan peniaga yang melakukan kesalahan akan diambil tindakan di bawah Akta Kawalan Harga dan Antipencatutan 2011 dan boleh dikenakan penalti.


Mengangkat bubur lambuk sebagai simbol citra rasa mewakili kemajmukan Keluarga Malaysia

KUALA LUMPUR, 21 April - Penganjuran Inisiatif Bubur Lambuk Bersama Kawasan Rukun Tetangga (KRT) membawa maksud tersirat, 'Daripada Komuniti Kepada Komuniti'.Ia digerakkan Kementerian Perpaduan Negara dan Integrasi Nasional. Menurut Timbalan Ketua Pengarah Operasi, Jabatan Perpaduan Negara dan Integrasi Nasional (JPNI) Tuan Zulkifli Hashim, program yang dijadual berlangsung pada 23 April ini, dijangka melibatkan 3,000 Rukun Tetangga di seluruh negara.

(Zulkifli ditemubual dalam rancangan Selamat Pagi Malaysia)

"Program bubur lambuk ini kita tahu sinonim dengan bulan Ramadan. Jadi sekurang-kurangnya 3,000 Rukun Tetangga di seluruh negara akan melakukan gotong-royong memasak bubur lambuk. Ia dengan penglibatan masyarakat pelbagai kaum. Jadi, kita akan pastikan rakyat Malaysia, rakyat daripada Keluarga Malaysia akan bersama melakukan gotong-royong memasak bubur lambuk."Kita sasarkan sekurang-kurangnya 300,000 untuk diedarkan di seluruh negara melalui kawasan-kawasan Rukun Tetangga. Program ini kita akan buat serentak di seluruh negara. Bermula pada hari Sabtu ni mulai pukul 9.30 pagi. Dan saya jangkakan menjelang pukul 11.30 pagi atau 12 tengah hari, bubur lambuk itu siap dan kita akan mula edarkan di kawasan masing- masing," menurut Zulkifli di sini.Program Bubur Lambuk Bersama KRT juga berorientasikan hasrat mengangkat menu itu sebagai simbol citra rasa yang mewakili kemajmukan Keluarga Malaysia.Lebih menarik, meskipun dimasak serentak di kawasan berbeza di seluruh negara, resipinya mengikut kesesuaian selera penduduk di kawasan masing-masing."Kita mahu jadikannya citarasa makanan Keluarga Malaysia. Bukan sahaja orang Melayu. Semua kaum juga menikmati bubur lambuk. Dan kalau kita tengok daripada rempah ratus atau bahan-bahan yang adalah kepelbagaian. Menggambarkan kerencaman masyarakat Malaysia. Dan oleh kerana ia akan dibuat di setiap kawasan-kawasan Rukun Tetangga di seluruh negara, kita memberi kebebasan menggunakan citarasa di negeri masing-masing,"


Dua beradik termasuk bayi tujuh bulan maut dalam kebakaran

SERI ISKANDAR, 21 April - Dua beradik termasuk bayi tujuh bulan disahkan meninggal dunia selepas terperangkap dalam kebakaran di sebuah restoran rumah kedai tiga tingkat di Bandar Seri Iskandar, Perak di sini pagi tadi. Dalam kejadian kira-kira pukul 5 pagi, Muhammad Fahmi Mohd Fazlan Nizam, 4, dan adiknya Nor Fahmia, tujuh bulan, meninggal dunia dipercayai akibat sesak nafas.Ketua Polis Daerah Perak Tengah, Supritendan Barudin Wariso berkata, kedua-dua mangsa berada di tingkat dua bangunan itu, sementara ibu bapa mereka bersahur di tingkat bawah.Barudin berkata, adik beradik itu dikatakan sedang tidur di tingkat dua bangunan yang dijadikan tempat tinggal pekerja restoran.  "Bagaimanapun, dua beradik itu dapat dibawa keluar anggota bomba dan hasil pemeriksaan mendapati tiada kesan kebakaran nyata pada tubuh mereka."Namun, mangsa disahkan meninggal dunia oleh pegawai perubatan ketika dibawa ke Hospital Changkat Melintang untuk pemeriksaan lanjut," katanya dalam satu kenyataan.

Difahamkan, kebakaran berlaku di tingkat dua yang dilengkapi dua bilik yang menjadi tempat tinggal pekerja kedai restoran tersebut."Kedua-dua mangsa adalah anak kepada pemilik restoran itu. Bedah siasat akan dijalankan bagi mengesahkan punca kematian mangsa," katanya.


Tan Sri Dr Ali Hamsa seorang mentor, pendengar yang baik - KSU K-KOMM

PUTRAJAYA, 21 April- Ketua Setiausaha (KSU) Kementerian Komunikasi dan Multimedia (K-KOMM) Datuk Seri Mohammad Mentek menyifatkan bekas Ketua Setiausaha Negara (KSN) ke-13 Tan Sri Dr Ali Hamsa sebagai seorang mentor dan pendengar yang baik.Ali, 66, yang berkhidmat sebagai KSN selama enam tahun dari 2012, meninggal dunia di Hospital Dublin, Ireland hari ini.“Saya mengenali arwah agak lama, banyak pengalaman saya bersama beliau iaitu sejak saya memasuki kursus kadet pegawai tadbir diplomatik, beliau adalah fasilitator saya. Ia adalah kehilangan besar kepada negara," katanya yang mewakili warga K-KOMM mengucapkan takziah kepada keluarga Ali."Semoga dipermudahkan segala urusan dan tabah menghadapi cabaran ini, sama-sama kita berdoa agar rohnya dicucuri rahmat dan ditempatkan bersama orang yang beriman,” kata Mohammad selepas merasmikan Program ‘Jom Baca Bersama 10 Minit’ peringkat kementerian di sini hari ini.Mengimbau pengalaman bekerja dengan Ali, Mohammad berkata beliau terharu apabila diberi kepercayaan menerajui Kawasan Keselamatan Khas Pantai Timur Sabah (Esscom) sebagai ketua pengarah sebelum ini. “Tan Sri (Ali) adalah seorang yang senang didekati, beliau pendengar yang baik. Beliau juga amat berjasa kepada penjawat awam dari segi urusan kebajikan, kenaikan pangkat dan juga aspek perumahan,” kata Mohammad.Program ‘Jom Baca Bersama 10 Minit’ adalah inisiatif K-KOMM bersama agensi di bawah naungan antaranya Pertubuhan Berita Nasional Malaysia (Bernama) dan Radio Televisyen Malaysia (RTM) selaras dengan hasrat melahirkan bangsa yang membaca.

Ketua Setiausaha Kementerian Komunikasi dan Multimedia, Datuk Seri Mohammad Mentek

Mohammad berkata dengan adanya masyarakat berbudaya membaca, negara akan mempunyai rakyat berminda aktif, kreatif dan berinovasi selain mampu melahirkan warganegara yang mampu melihat sesuatu daripada pelbagai perspektif.Pada program sama, beberapa sekolah rendah dan sekolah menengah sekitar Putrajaya menerima sumbangan buku dan Free Little Library yang akan ditempatkan di lobi K-KOMM, iaitu almari kecil khas mengandungi buku bacaan turut dilancarkan.


56 ADUN Johor angkat sumpah

ISKANDAR PUTERI, 21 April - Semua 56 Ahli Dewan Undangan Negeri (ADUN) Johor hari ini mengangkat sumpah jawatan pada Mesyuarat Pertama bagi Penggal Persidangan Pertama Dewan Negeri Johor Yang Ke-15.  Majlis mengangkat sumpah dijalankan di hadapan Speaker Dewan Negeri, Datuk Dr Mohd Puad Zarkashi, didahului Menteri Besar Datuk Onn Hafiz Ghazi dan diikuti 10 Exco.  Majlis diteruskan dengan ADUN Benut yang juga bekas Menteri Besar, Datuk Hasni Mohamad dan barisan Ahli Dewan Udangan Negeri yang lain termasuk daripada pihak pembangkang.  Datuk Dr Mohd Puad dalam ucapannya selepas dilantik, mengingatkan semua ahli dewan supaya mematuhi titah Sultan Johor, Sultan Ibrahim Sultan Iskandar, agar sentiasa menghormati peraturan dan kemuliaan dewan.

(Majlis mengangkat sumpah jawatan pada Mesyuarat Pertama bagiPenggal Persidangan Pertama Dewan Negeri Johor Yang Ke-15)

"Marilah kita berbahass secara konstruktif. Kita memikul tanggungjawab pembina utama sendi-sendi negara. Peliharalah komponen nama bangsa Johor," kata Dr Mohd Puad. Perlantikan Datuk Dr Mohd Puad dibuat selepas dicadangkan oleh Datuk Onn Hafiz dan disokong ADUN Buloh Kasap, Datuk Zahari Sarip.  Datuk Dr Mohd Puad , 64 tahun memenangi kerusi dewan negeri Rengit, pada Pilihan Raya Umum Dewan Negeri Johor ke-15 pada Mac lalu, dengan majoriti seribu 930 undi.  Dalam pada itu, ADUN Semarang, Datuk Samsolbari Jamali dilantik sebagai Timbalan Speaker Dewan.


Agong, Raja Permaisuri zahir ucapan takziah kepada keluarga Ali Hamsa

KUALA LUMPUR, 21 April - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga Tan Sri Dr Ali Hamsa yang meninggal dunia hari ini.Turut menzahirkan ucapan takziah ialah Raja Permaisuri Agong Tunku Hajah Azizah Aminah Maimunah Iskandariah.Seri Paduka berdua turut menzahirkan rasa sedih dengan pemergian bekas Ketua Setiausaha Negara itu dan menzahirkan harapan agar seluruh keluarga Allahyarham sabar serta tabah menghadapi dugaan dan suasana sedih serta pilu ini.“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” menurut catatan di Facebook Istana Negara, hari ini.Menerusi catatan itu, Seri Paduka berdua amat menghargai dan menyanjung tinggi khidmat bakti, jasa serta pengorbanan Allahyarham kepada perkhidmatan awam dan negara selain menyifatkan pemergiaan Ali sebagai satu kehilangan besar buat perkhidmatan awam dan negara.

Pemergian Ali pagi tadi di Hospital Dublin, Ireland disahkan isterinya Puan Sri Rohani Abdullah melalui satu kenyataan yang turut memaklumkan urusan pengebumian akan dilakukan di Putrajaya.Ali di sepanjang kariernya telah menabur bakti di pelbagai kementerian dan jabatan kerajaan sejak memulakan khidmatnya di Perkhidmatan Tadbit dan Diplomatik pada 1981.Beliau pernah berkhidmat di Kementerian Perdagangan Antarabangsa dan Industri; Kementerian Pengangkutan; Unit Perancang Ekonomi dan Institut Tadbiran Awam Negara (INTAN) selain pernah memegang jawatan sebagai pengerusi Program Perumahan 1Malaysia; ahli Jawatankuasa Pakar Pentadbiran Awam Pertubuhan Bangsa-Bangsa Bersatu (UN CEPA) dan pengerusi Institut Integriti Malaysia. - BERNAMA


PM tunjuk komitmen terbaik kurangkan jurang Sabah, Sarawak dan Semenanjung - PBRS

SANDAKAN, 21 April- Parti Bersatu Rakyat Sabah (PBRS) sangat setia kepada kepimpinan Datuk Seri Ismail Sabri Yaakob sebagai Perdana Menteri kerana beliau telah menunjukkan komitmen terbaik dalam usaha mengurangkan pelbagai jurang perbezaan antara Sabah, Sarawak dan Semenanjung.Timbalan Presiden PBRS, Datuk Arthur Joseph Kurup berkata, ini antara lain dapat dilihat melalui usaha Perdana Menteri menaikkan status dua negeri itu menjadi sama taraf dengan Semenanjung."Ini satu pengiktirafan sangat penting kepada Sabah, yang mana kalau ikut perjanjian asal Perjanjian Malaysia 1963, kita adalah sama taraf dengan Semenanjung dan PBRS sangat setia kepada Perdana Menteri yang telah menunjukkan komitmen terhadap kepentingan Sabah dan Sarawak."Kalau kita telah mencuba parti lain (sebagai kerajaan), tetapi sudah gagal, namun pemimpin BN (Barisan Nasional) juga yang berjaya, mestilah kita sokong BN dan perlu kita kekalkan sebagai kerajaan," katanya ketika berucap pada majlis pelancaran PBRS Bahagian Tanjung Papat dan Sekong di sini malam tadi.Pada majlis itu, beliau turut menyampaikan watikah pelantikan kepada Ketua Penaja PBRS Bahagian Sekong kepada Mohd Fazil Ajak dan Ketua Penaja PBRS Bahagian Tanjung Papat Alvis Loo Mun Yew, selain menerima 2,183 borang permohonan keahlian baharu parti itu.

(Timbalan Presiden PBRS, Datuk Arthur Joseph Kurup)

Arthur berkata selain itu komitmen Ismail Sabri juga dapat dilihat melalui usahanya memastikan fasa pertama Projek Lebuhraya Pan Borneo di Sabah disiapkan dalam tempoh lima tahun, yang amat dihargai PBRS serta rakyat Sabah amnya.“Dengan komitmen itu, kerajaan akan lebih agresif dalam menyiapkan pembinaan infrastruktur lebuh raya yang akan melonjakkan lagi ekonomi negara, khususnya ekonomi Sabah ke peringkat lebih tinggi,” katanya.


Perdana Menteri ucap takziah

KUALA LUMPUR, 21 April - Perdana Menteri, Datuk Seri Ismail Sabri Yaakob, menyifatkan Tan Sri Dr. Ali Hamsa yang meninggal dunia hari ini, merupakan kehilangan besar buat negara.Mengucapkan takziah kepada keluarga Allahyarham atas pemergiannya, Ismail berkata, Allahyarham seorang tokoh pentadbir Perkhidmatan Awam yang amat disegani serta dihormati sewaktu dalam perkhidmatan."Mewakili Keluarga Malaysia, saya mengucapkan takziah kepada seluruh keluarga Allahyarham dan mendoakan semoga mereka sabar serta tabah menghadapi dugaan ini," katanya menerusi kenyataan pada Khamis.Katanya Allahyarham telah menabur jasa dan bakti sebagai KSN dari tahun 2012 hingga 2018 dan selama berkhidmat dalam perkhidmatan awam."Semoga roh Allahyarham dicucuri rahmat Allah swt dan ditempatkan bersama para solihin," katanya.

Terdahulu, KSN Tan Sri Mohd Zuki Ali mengesahkan Allahyarham meninggal dunia di Hospital Dublin, Ireland. Allahyarham Tan Sri Dr. Ali merupakan KSN ke-13 dan tokoh besar dalam perkhidmatan awam negara.Allahyarham sebelum ini berkhidmat di pelbagai kementerian dan jabatan antaranya Kementerian Perdagangan Antarabangsa dan Industri, Kementerian Pengangkutan, Unit Perancang Ekonomi, INTAN Jabatan Perkhidmatan Awam dan Unit Kerjasama Awam Swasta Jabatan Perdana Menteri.


Lawatan kerja Menteri Hal Ehwal Luar Negeri Kedua Brunei ke Malaysia

KUALA LUMPUR, 21 April - Malaysia menerima lawatan kerja Menteri Hal Ehwal Luar Negeri Kedua Brunei Darussalam, Datuk Seri Setia Haji Erywan Pehin Datu Pekerma Jaya Haji Mohd Yusof bermula semalam hingga esok. Kenyataan Wisma Putra memaklumkan, lawatan kerja itu sempena penganjuran Mesyuarat Pertama Jawatankuasa Bersama Malaysia-Brunei berkenaan Sempadan Darat.Menteri Luar Negeri, Datuk Sri Saifuddin Abdullah akan mengadakan pertemuan bagi menyusul kerjasama dua hala yang telah dibincangkan semasa Lawatan Rasmi Perdana Menteri, Datuk Seri Ismail Sabri Yaakob ke Brunei Darussalam pada Februari lepas. Jawatankuasa Bersama ini merupakan mekanisme penting dalam hubungan istimewa antara kedua-dua negara.

Pelaksanaan Mesyuarat Pertama ini mempamerkan komitmen berterusan Malaysia dan Brunei Darussalam kearah memuktamadkan persempadanan darat sejak kedua-dua negara menjalinkan kerjasama dalam hal ehwal sempadan darat pada tahun 2012.Datuk Seri Setia Haji Erywan juga dijadual akan mengadakan pertemuan dengan Menteri Kanan Pertahanan, Datuk Seri Hishammuddin Hussein.Brunei merupakan rakan dagangan ke-30 terbesar Malaysia dan ke-6 terbesar dalam ASEAN dengan jumlah perdagangan berjumlah RM8.3 bilion pada tahun lepas.


Arab Saudi taja juadah iftar, agih mushaf Al-Quran di 6 universiti awam Malaysia

KUALA LUMPUR, 21 April- Kedutaan Arab Saudi di Kuala Lumpur melalui pejabat Atase Agama Kedutaan Arab Saudi sekali lagi menaja juadah iftar bagi pelajar serta kakitangan akademik di enam buah universiti awam (UA) Malaysia.Program Iftar Penjaga Dua Kota Suci (IFTARKHS) sempena bulan Ramadan 1443 Hijrah dimulakan dengan kerjasama penganjuran majlis iftar di Universiti Teknologi Malaysia Kuala Lumpur (UTMKL), diikuti Universiti Teknologi MARA (UiTM) Shah Alam dan Universiti Islam Antarabangsa Malaysia (UIAM) Gombak.Kedutaan Arab Saudi juga menaja Majlis Iftar Perdana anjuran Akademi Pengajian Islam Universiti Malaya (APIUM) semalam, yang dirasmikan oleh Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.Ahmad Marzuk dalam ucapan perasmiannya menyampaikan penghargaan beliau atas kesudian Kedutaan Arab Saudi menaja juadah iftar pada Ramadan kali ini.“Saya mengambil kesempatan untuk mengucapkan setinggi-tinggi terima kasih dan semoga Allah membalas dengan ganjaran yang berlipat kali ganda kepada penaja”, katanya.Turut hadir dalam majlis perasmian berkenaan ialah Duta Besar Arab Saudi ke Malaysia Mahmoud Hussien Saeed Qattan, Atase Agama Kedutaan Arab Saudi Sheikh Abdul Rahman Al-Rubaian dan Pengarah APIUM Profesor Madya Dr Mohd Fauzi Hamat.Sementara itu, Mahmoud Hussien dalam ucapannya berkata Kedutaan Arab Saudi menyasarkan untuk mengagihkan 15,000 pek juadah iftar sepanjang bulan Ramadan 1443 Hijrah dengan kerjasama pelbagai agensi kerajaan dan swasta termasuk universiti, masjid, hospital dan pertubuhan bukan kerajaan (NGO).Selain itu, kedutaan Arab Saudi memperuntukkan 57,000 tan kurma untuk diagihkan kepada umat Islam di Malaysia pada tahun ini bermula dengan penganjuran program IFTARKHS.

Pihaknya juga menyasarkan pengagihan 46,680 mushaf Al-Quran Al-Karim, khususnya mushaf beserta terjemahan Bahasa Melayu dan mushaf khusus untuk golongan orang kurang upaya (OKU) penglihatan.Program IFTARKHS akan turut diadakan di beberapa UA lain seperti Universiti Putra Malaysia (UPM) dan Universiti Sains Malaysia (USM), manakala majlis penutup akan diadakan di Masjid Tuanku Mizan Zainal Abidin di Putrajaya pada 28 April.


Bekas KSN Tan Sri Dr Ali Hamsa kembali ke rahmatullah

PUTRAJAYA, 21 April - Bekas Ketua Setiausaha Negara (KSN) Tan Sri Dr. Ali Hamsa meninggal dunia di Hospital Dublin, Ireland hari ini, menurut Ketua Setiausah Negara, Mohd Zuki Ali dalam satu kenyataan."Mewakili seluruh warga Perkhidmatan Awam Malaysia, saya merakamkan ucapan takziah kepada keluarga Tan Sri Dr Ali Hamsa yang telah kembali ke rahmatullah pada hari ini," katanya."Sesungguhnya, pemergian beliau di bulan Ramadhan yang mulia ini merupakan satu kehilangan besar kepada Negara dan Perkhidmatan Awam."Semoga Allah SWT merahmati dan menempatkan beliau dalam kalangan orang-orang yang beriman," katanya lagi.

(Bekas Ketua Setiausaha Negara (KSN) Tan Sri Dr. Ali Hamsa)

Allahyarham Tan Sri Dr. Ali merupakan KSN ke-13 dan tokoh besar dalam perkhidmatan awam negara.Allahyarham sebelum ini berkhidmat di pelbagai kementerian dan jabatan antaranya Kementerian Perdagangan Antarabangsa dan Industri, Kementerian Pengangkutan, Unit Perancang Ekonomi, INTAN Jabatan Perkhidmatan Awam dan Unit Kerjasama Awam Swasta Jabatan Perdana Menteri.


Dr Mohd Puad Zarkashi dilantik Speaker DUN Johor ke-15

ISKANDAR PUTERI, 21 April- Ahli Dewan Undangan Negeri Rengit, Datuk Dr Mohd Puad Zarkashi hari ini dilantik sebagai Speaker Dewan Undangan Negeri (DUN) Johor ke-15 pada mesyuarat pertama bagi penggal persidangan pertama DUN di Bangunan Sultan Ismail, Kota Iskandar, di sini.Mohd Puad, 64, merupakan calon tunggal yang dicadangkan Menteri Besar, Datuk Onn Hafiz Ghazi dan disokong ADUN Buloh Kasap Datuk Zahari Sarip, yang juga Pengerusi Jawatankuasa Pertanian, Industri Asas Tani dan Kemajuan Luar Bandar negeri.Menyifatkan lantikan beliau sebagai satu penghormatan yang tinggi, Mohd Puad memberi jaminan untuk menjalankan tugasnya sebaik mungkin seperti sumpah yang telah dilafazkan.Selain itu, beliau turut mengingatkan agar semua ADUN menjadikan titah Sultan Johor Sultan Ibrahim Almarhum Sultan Iskandar sebagai panduan supaya tidak menjadikan persidangan dewan sebagai “sangkar beruk” sebaliknya menumpukan kepada pelan tindakan membantu rakyat serta membangunkan ekonomi Johor, ketika baginda bertitah pada pembukaan rasmi Mesyuarat Pertama Bagi Penggal Persidangan Keempat DUN Johor ke-14, Ogos tahun lepas.

(Menteri Besar Johor, Datuk Onn Hafiz Ghazi)

"Ingin saya ingatkan Dewan ini menjadi tempat kita berbincang dan berbuat ketetapan bagi kepentingan rakyat dan negeri Johor. Jangan cemarkan Dewan mulia ini dengan perangai buruk. Ini adalah Dewan mulia bukan dewan sangkar beruk."


Juadah berbuka puasa percuma kepada penderma darah di PDN

KUALA LUMPUR, 21 April - Pusat Darah Negara (PDN) menyediakan juadah berbuka puasa secara percuma kepada semua penderma darah sepanjang Ramadan ini.Inisiatif itu bertujuan menarik lebih ramai penderma darah terutama dalam kalangan umat Islam.Usaha tersebut juga diharap dapat meningkatkan jumlah bekalan darah PDN yang kini mengalami penyusutan sehingga 30 peratus dari awal Ramadan. "Penderma darah beragama Islam sebaik-baiknya mereka boleh menderma darah. Sebab kita tahu menderma darah itu tidak membatalkan puasa. Tapi kita galakkan dia untuk datang sebaik-baiknya selepas waktu berbuka. Kami sediakan juga juadah berbuka bersama-sama penderma darah. Ataupun pilihan lain ialah untuk mereka datang pada waktu pagi. Seawal pagi selepas sahur," kata Timbalan Pengarah II Pusat Darah Negara, Dr Nor Nazahah Mahmud di sini.

(Para penderma darah menyambut baik usaha PDN)

Sementara itu, para penderma darah menyambut baik usaha PDN menyediakan makanan yang dapat memudahkan mereka untuk berbuka puasa ketika menderma."Banyak inisiatif yang mereka beri untuk kita, antaranya untuk berbuka puasa ni mereka tukar setiap hari menunya. Jadi sedikit banyak kita tak perlu tergesa-gesa untuk pergi cari makanan, jadi datang sini, bersedia buka puasa dan selepas itu kita solat dan terus menderma darah," penderma darah, Muhamad Azwan Abdullah."Inisiatif itu sangat bagus sebab contoh sekarang ni waktu bekerja paling lambat selesai pukul 5 petang. Apabila nak berbuka di pusat menderma darah ni sempatlah. Tidak perlu tergesa-gesa, walaupun ada kesesasakan jalan raya tadi, Alhamduilllah saya sempat sampai," penderma darah, Nurul Syahirah Abdul Rahman."Memang sangat baguslah kita tidak perlu bekejar-kejar untuk cari juadah berbuka dan sebagainya, sebab di sini pun memang dah disediakan makanan berbuka. Jadi kita tinggal datang sahaja, daftar dan tunggu waktu berbuka dan selepas itu kita boleh menderma," penderma darah, Abdul Hakim Shahbudin.Pusat Darah Negara beroperasi dari pukul 7.30 pagi hingga 9 malam pada hari minggu dan 8 pagi sehingga 4 petang pada hari Sabtu, Ahad dan cuti umum.


UDA sumbang RM27,000 raikan anak yatim, asnaf beli kelengkapan Aidilfitri

JOHOR BAHRU, 21 April- UDA Holdings Bhd meraikan anak-anak yatim dan asnaf di bandar raya ini dengan memperuntukkan sumbangan berjumlah RM27,000 sebagai persediaan mereka untuk menyambut perayaan Aidilfitri yang bakal tiba.Pengerusi UDA Datuk Norliza Abdul Rahim berkata, sumbangan itu diberikan dalam bentuk barangan kelengkapan Aidilfitri seperti baju raya, kasut dan juga duit raya.Beliau berkata, seramai 90 anak yatim dan asnaf dari Rumah Perlindungan Fitrah Qaseh menerima manfaat sumbangan RM300 setiap seorang.“Semoga sumbangan kecil yang UDA salurkan ini dapat mengukir senyuman besar di wajah anak-anak ini dan mereka lebih seronok serta ceria menyambut kemeriahan Aidilfitri pada tahun ini,” katanya pada sidang media Majlis Syukuri Ramadan di Angsana Johor Bahru Mall semalam. Terdahulu, Norliza berkata seramai 40 anak-anak yatim dan asnaf dari rumah perlindungan itu dibawa membeli-belah di Angsana Johor Bahru Mall, dan selebihnya lagi esok. “Tujuan kita adalah mahukan mereka yang kurang bernasib baik tetap dapat meraikan Syawal dengan meriah. “Tambahan pula negara dalam Fasa Peralihan ke Endemik, jadi sudah tentunya semua teruja hendak beraya, justeru kita mahu anak-anak ini turut diberi perhatian menerusi program tanggungjawab sosial korporat UDA Cares,” katanya.Penghuni rumah Fitrah Qaseh, Dani Jais, 10, yang kehilangan ibu tercinta akibat serangan jantung ketika dia berusia dua tahun berkata sumbangan itu memberikan keceriaan buatnya dan adik Noraishah Zaharah, 9, untuk menyambut Aidilfitri tahun ini dengan lebih meriah.

“Seronok dapat baju dan kasut raya baharu, tidak sabar hendak pakai pada hari raya nanti.“Tahun ini saya dan adik cuba untuk berpuasa penuh jadi apabila sambut Aidilfitri nanti lebih bermakna,” katanya.


KELANTANfm pengubat rindu yang tiada

MACHANG, 21 April - Mendengar siaran radio KELANTANfm menjadi rutin harian bagi seorang wanita warga emas dalam mengubat rindu kepada arwah suaminya yang meninggal dunia sejak tahun 2019 akibat menghidap kanser usus. Salmah Jusoh berkata, dengan mendengar siaran itu sedikit sebanyak ia mampu menjadi peneman hidupnya kerana siaran radio tersebut merupakan kegemaran arwah suami semasa hayat. Ibu kepada empat orang anak itu berkata, minatnya terhadap stesen radio nombor satu di Kelantan itu membuatkan dia membuka siaran seawal enam pagi setiap hari.  Beliau yang lebih mesra dikenali sebagai ‘Kak Ma Mache’ berkata, dia tidak pernah melepaskan peluang untuk berkongsi pendapat mahupun membuat permintaan lagu kegemaran dirinya dan suami kepada juruhebah yang bertugas.

(Kak MaKak Ma ditemui RTM dalam program‘Demo Tunggu Ambo Sapa’ Berbuka Puasa Bersama Pendengar Setia di kediamannya)

"Kelantanfm ini memenuhi citarasa Kak Ma, sebab dulu-dulu bermulanya Kak Ma meman ayan Kelantanfm ni. Sejak arwah suami Kak Ma tiada, akak rasa sunyi. Jadi radio Kelantan ni mengubat sunyi. Terbaik Kelantanfm ini," kata Kak Ma di sini.Program ziarah ini diketuai Pengarah Jabatan Penyiaran Kelantan, Wan Azhan Wan Hamat dan Penyelaras Program, Rudin Ismail.

Menerusi program itu juga, KELANTANfm turut mengagihkan 50 bungkus makanan kepada penduduk sekitar kampung tersebut. Mengulas lanjut, Kak Ma yang juga tukang jahit berkata, dia mempunyai tiga buah radio yang diletakkan di ruang tamu, dapur dan kedainya supaya lebih mudah untuk mendengar siaran sepanjang masa.


Masjid Kampung Laut dibuka kepada orang ramai Jun ini

KUALA LUMPUR, 21 April- Masjid Kampung Laut antara masjid tertua di Asia Tenggara yang dipindahkan dari Nilam Puri, Kota Bharu ke lokasi asal di Kampung Laut, Tumpat, Kelantan dijangka dibuka kepada orang ramai Jun ini.Ketua Pegawai Eksekutif Majlis Pembangunan Wilayah Ekonomi Pantai Timur (ECERDC) Datuk Baidzawi Che Mat berkata, proses pemasangan semula struktur masjid yang dianggarkan berusia 400 tahun itu siap dilakukan selepas ia dileraikan dan dipindahkan dari Nilam Puri pada September 2020.Baidzawi berkata pihaknya sedang mendapatkan sijil Perakuan Siap dan Pematuhan (CCC) daripada badan profesional dan Majlis Daerah Tumpat bagi memastikan masjid tersebut selamat dibuka kepada orang ramai.“Pengunjung bukan sahaja dapat menunaikan solat tetapi juga membeli produk tempatan khususnya serondeng Kampung Laut, sekali gus menambah pendapatan penduduk setempat,” katanya kepada Bernama baru-baru ini.Masjid bersejarah itu dibina di tebing sungai di Kampung Laut pada abad ke-18 oleh pendakwah Islam yang datang ke negeri itu dan ia kerap dilanda banjir termasuk banjir besar pada 1926 dan 1966 sebelum dipindahkan ke Nilam Puri, kira-kira 20 kilometer dari tapak asal.Keunikan Masjid Kampung Laut terletak pada keseluruhan binaan yang terdiri daripada kayu cengal dan tanpa menggunakan sebarang paku selain kehalusan ukiran yang menjadi tarikan utama kepada pelancong, penyelidik dan pelajar seni bina.Pemindahan semula ke Kampung Laut adalah sebahagian daripada projek Pembangunan Semula Kampung Laut sebagai ‘Kampung Warisan’, selain dua kompleks komersial yang berhampiran iaitu Laman Warisan Seni dan Laman Warisan Serunding yang juga telah siap dibangunkan.Mengulas lanjut, Baidzawi berkata beberapa artifak asal Masjid Kampung Laut yang ditempatkan di masjid lain selepas banjir juga telah dikembalikan ke masjid itu, antaranya bedok dari Masjid Muhammadi, kolah dari Masjid Baru Kampung Laut dan mimbar yang dipercayai tertua di negara ini dari Masjid Lama Pasir Pekan.Baidzawi yakin struktur Masjid Kampung Laut itu selamat sekiranya berlaku banjir pada masa akan datang kerana ia dibina di tempat yang lebih tinggi selain Jabatan Pengairan dan Saliran (JPS) turut membina tembok tebatan banjir di tebing sungai berkenaan.Sementara itu, pengurus projek pemasangan semula struktur Masjid Kampung Laut Mazni Mahmod berkata proses melerai dan memasang semula struktur masjid dilakukan secara teliti dan berhati-hati mengikut panduan ditetapkan Jabatan Warisan Negara serta dipantau oleh konservator bertauliah."Dari segi seni bina luaran masjid ini nampak biasa, bangunan lama, tetapi apabila kita buka (lerai) kompenan asalnya, dapat dilihat kepakaran pertukangan orang dahulu kala yang memang sangat unik dari segi tanggamnya dan tidak pakai paku."Projek ini sesuatu yang baharu yang mungkin tidak dipelajari di sekolah atau universiti, jadi konsep arkitek dahulu dikekalkan untuk tatapan generasi akan datang,” katanya sambil menambah hampir 100 individu termasuk beberapa tukang kayu Kelantan yang arif terlibat.Mazni berkata pihaknya turut menggunakan sistem ‘tagging’ supaya setiap kompenan kayu yang dileraikan dapat direkodkan sebelum dipasang semula.Dalam pada itu, Menteri Besar Kelantan Datuk Ahmad Yakob menyifatkan kejayaan pemindahan Masjid Kampung Laut umpama sirih pulang ke gagang meskipun terdapat banyak cabaran untuk merealisasikan terutama dalam tempoh pandemik COVID-19.

Ahmad berkata kerajaan negeri akan membantu agensi yang terlibat supaya Masjid Kampung Laut boleh diwartakan sebagai satu Tapak Warisan Dunia di bawah Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO)“Masjid Kampung Laut merupakan satu masjid bersejarah yang tidak ternilai akan warisannya. Usaha (mewartakan) ini bukan sahaja mengangkat nilai sejarah tersebut bahkan bakal menarik lebih ramai pelancong antarabangsa dan tempatan,” katanya.


Rombakan Man Utd bermula dengan barisan pencari bakat

MANCHESTER, 21 April - Ketua pencari bakat Manchester United, Jim Lawlor dan ketua peninjau global, Marcel Bout telah meninggalkan kelab itu, sebelum musim panas yang dijangka sibuk dalam pasaran perpindahan.Kekalahan mengaibkan 0-4 The Red Devils kepada musuh tradisi, Liverpool dalam aksi Liga Perdana Inggeris sekali lagi menunjukkan jurang kualiti yang ketara.Pengurus sementara, Ralf Rangnick selepas perlawanan berkata United memerlukan sehingga 10 pemain baharu untuk merapatkan jurang.

Sehari selepas kekalahan memalukan di tangan Liverpoool, Lawlor telah memutuskan untuk menamatkan perkhidmatannya selama 16 tahun dengan kelab itu.Begitu juga dengan Bout yang datang ke Old Trafford sebagai sebahagian daripada pasukan bekas pengurus, Louis van Gaal pada 2014.Mengenal pasti dan merekrut pemain baharu bagi menguatkan pasukan dikenal pasti sebagai salah satu kegagalan utama United dalam kemarau trofi lima tahun walaupun menjadi salah satu kelab yang membuat pelaburan terbesar dalam pasaran perpindahan.Pengurus Ajax, Erik ten Hag dijangka dinamakan pengendali baharu kelab itu dalam beberapa hari akan datang. -AFP


Pelaksanaan 5G melalui SWN bakal tawar perkhidmatan pada kadar rendah

KUALA LUMPUR, 20 April - Pelaksanaan rangkaian Generasi Kelima (5G) secara Rangkaian Borong Tunggal (SWN) menerusi Digital Nasional Berhad (DNB) bakal membolehkan rakyat menikmati kemudahan perkhidmatan itu pada kadar lebih murah.Menteri Komunikasi dan Multimedia (MenKOMM) Tan Sri Annuar Musa berkata ini kerana hanya satu syarikat yang terlibat dalam penyediaan infrastruktur manakala syarikat telekomunikasi akan memfokus kepada penyediaan perkhidmatan.“Perkhidmatan 5G ini perlukan banyak menara,bayangkan kalau setiap syarikat buat menara sendiri dalam Kuala Lumpur, penuhlah menara 5G sedangkan kita hanya perlu lebuh raya tunggal yang lebih efisien, tidak bertindih dan dapat urus dengan lebih baik, dan kerana itulah lahirnya konsep SWN, DNB yang bukan bersifat monopoli.“Kerajaan juga telah bersetuju buat modifikasi 70% (pegangan ekuiti DNB kepada syarikat telekomunikasi) untuk diberikan kepada syarikat.“Bagaimanapun, ia tetap di bawah platform tunggal iaitu DNB sahaja yang akan uruskan soal infrastruktur. Kalau infrastruktur hanya satu syarikat sahaja yang sediakan, jadi dapat rendahkan kos infrastruktur, (dan) kita harap rakyat dapat perkhidmatan 5G pada harga yang lebih rendah,” katanya ketika menjadi tetamu program Inklusif ‘Menteri Annuar Musa: Kualiti Telco: Kerajaan Peka Rintihan Rakyat’ yang disiarkan TV1 malam tadi.

(Tan Sri Annuar ketika menjadi tetamu program Inklusif ‘Menteri Annuar MusaKualiti Telco: Kerajaan Peka Rintihan Rakyat’ yang disiarkan TV1)

Beliau berkata model SWN juga bakal menyaksikan persaingan antara syarikat telekomunikasi dalam memberikan perkhidmatan terbaik dan lebih efisien kepada rakyat.Annuar juga berkata proses menaik taraf perkhidmatan digitalisasi negara bukanlah bersifat sehala sebaliknya memerlukan maklum balas daripada orang ramai.“Prosesnya harus dua hala, kita perlu dapat maklum balas daripada pengguna, maklum balas mesti cepat supaya tindak balas untuk lakukan penaiktarafan dapat dibuat dengan segera, lalu kita lancarkan JENDELA (Pelan Jalinan Digital Negara).“Melalui JENDELA, (jika) rakyat ada masalah dengan ketersambungan di kawasan mereka, mereka boleh buat aduan.“Dengan cara ini, Suruhanjaya Komunikasi dan Multimedia Malaysia akan buat pemantauan kerana kita perlu berhubung juga dengan syarikat telekomunikasi yang sediakan perkhidmatan untuk turun ke lapangan (bagi) memperbaiki mutu perkhidmatan mereka,” katanya. -BERNAMA


PAAB peruntuk RM100,000 bagi golongan kurang bernasib baik

KUALA LUMPUR, 21 April - Sebanyak RM100,000 diperuntukkan Pengurusan Aset Air Berhad (PAAB) sepanjang Ramadan bagi menyantuni golongan kurang bernasib baik.Pengerusinya, Datuk Dr. Mohd Khairuddin Aman Razali berkata peruntukan itu merupakan sebahagian daripada tanggungjawab sosial korporat (CSR) yang dirangka oleh pihak PAAB.Beberapa lagi program CSR turut dirangka PAAB sepanjang bulan Ramadan khususnya di Terengganu, Johor dan Kuala Lumpur bagi meringankan beban kewangan golongan tersebut."Ini adalah sebahagian program CSR yang dirancang oleh PAAB untuk menggambarkan kebersamaan kami dengan rakyat Malaysia. CSR ini akan berkembang bergantung pada permintaan dan perancangan yang dibuat.

(Seramai 100 orang yang terdiri daripada anak yatim dan tahfiz hadir majlis berbuka puasa Pprogram CSR anjuran PAAB di ibu negara)

"Kita akan buat sepanjang tahun. Ia menjadi sebahagian program yang penting untuk kita bersama dengan masyarakat," katanya ketika hadir berbuka puasa bersama 100 orang yang terdiri daripada anak yatim dan tahfiz di ibu negara.Sumbangan amal Ramadan disampaikan kepada rumah-rumah anak yatim dan tahfiz selain duit raya sebagai persediaan menyambut Aidilfitri tidak lama lagi.


520 pasukan PLUSRonda pantau trafik balik kampung, perayaan

KUALA LUMPUR, 20 April- PLUS Malaysia Bhd (PLUS) akan menambah jumlah pasukan PLUSRonda kepada 520 bagi membolehkan kekerapan rondaan ditingkatkan terutamanya di laluan kritikal, susulan jangkaan trafik harian boleh mencecah dua juta kenderaan sehari antara 29 April hingga 9 Mei ini bersempena Aidilfitri.Ketua Pegawai Operasi PLUS, Datuk Zakaria Ahmad Zabidi berkata PLUSRonda juga akan memberi bantuan kepada kenderaan yang terkandas di lebuh raya dalam usahanya membantu pengguna menikmati perjalanan yang selamat dan selesa ketika berlakunya lonjakan trafik."Pada masa sama, kami juga sedar impak kehadiran kenderaan rosak dan terkandas di lebuh raya terhadap kelancaran pergerakan orang ramai di laluan terbabit."Oleh yang demikian, PLUS akan menempatkan trak tunda serta kren di lokasi-lokasi kritikal di lebuh raya bagi memudahkan dan mempercepatkan proses pengalihan kenderaan-kenderaan yang terkandas terutamanya di laluan-laluan mendaki," katanya dalam kenyataan di sini hari ini.Zakaria berkata di laluan kritikal, PLUS juga bersedia untuk mengaktifkan Laluan Kontra di lokasi tertentu dengan bantuan polis.Beliau berkata PLUS juga akan meneruskan kolaborasi bersama agensi penguatkuasaan dan kecemasan seperti polis, Jabatan Pengangkutan Jalan (JPJ) dan Jabatan Bomba dan Penyelamat."Ketika polis dan JPJ mengadakan rondaan dan penguatkuasaan undang-undang di lebuh raya, pasukan bantuan kecemasan seperti Bomba dan St John Ambulance diletakkan dalam keadaan bersedia di plaza-plaza tol yang strategik dan akan dikerahkan ke lokasi insiden dengan segera dan pantas," katanya.

(Zakaria berkata di laluan kritikal, PLUS juga bersedia untuk mengaktifkan Laluan Kontra di lokasi tertentu dengan bantuan polis/FOTO HIASAN)

Selain itu Zakaria berkata kira-kira 500 anggota pasukan kecemasan (ERT) juga akan berada di lebuh raya untuk memberikan bantuan.PLUS juga katanya turut memberi fokus terhadap kelancaran trafik dan keselesaan orang ramai di plaza tol dan kawasan-kawasan rehat sepanjang musim perayaan akan datang.Beliau berkata syarikat itu akan mengambil langkah proaktif dalam usahanya membantu pengguna menikmati perjalanan yang selamat dan selesa di lebuh raya ketika berlakunya lonjakan trafik itu.-BERNAMA